EUROPEAN TRAINING FOUNDATION: ΕΤΗΣΙΑ ΕΚΘΕΣΗ 2000

(υποβληθέν από την Επιτροπή)

Περιεχομενα

1. Γενικα

1.1. Επιδιώξεις και στόχοι

1.2. Οργανωτική δομή

1.3. Συμβουλευτικό σώμα

1.4. Το πρόγραμμα αξιολόγησης του Ιδρύματος

2. Οι Δραστηριοτητες του Ιδρυματος το 2000

2.1. Οι υποψήφιες χώρες της Κεντρικής και Ανατολικής Ευρώπης

2.2. Νοτιοανατολική Ευρώπη

2.3. Τα Νέα Ανεξάρτητα Κράτη και η Μογγολία

2.4. Οι χώρες και τα εδάφη της Μεσογείου

2.5. Tempus

3. Συνεργασια με αλλους οργανισμους της ΕΕ

4. Δημοσιονομικη εκθεση

4.1. Πηγές χρηματοδότησης

4.2. Εκτέλεση του προϋπολογισμού του 2000

4.3. Επανεξέταση των δημοσιονομικών συστημάτων και των συστημάτων διαχείρισης του Ιδρύματος

4.4. Κοινή Υπηρεσία Υποστήριξης

5. Προσωπικο

5.1. Προσωπικό και οργανόγραμμα

6. Το Διοικητικό Συμβουλιο

Παράρτημα 1 - Οι δραστηριότητες του Ιδρύματος το 2000

Παράρτημα 2 - Πίνακας των πόρων του προϋπολογισμού και των πόρων εκτός προϋπολογισμού

Παράρτημα 3 - Πίνακας συμβάσεων

Παράρτημα 4 - Πίνακας συμβάσεων Tempus για την παροχή τεχνικής υποστήριξης

Παράρτημα 5 - Οργανόγραμμα

Παράρτημα 6 - Το διοικητικό συμβούλιο του Ιδρύματος - Κατάλογος των μελών

Παράρτημα 7 - Εκδηλώσεις που διοργανώθηκαν από το Ίδρυμα κατά το 2000

Παράρτημα 8 - Κατάλογος δημοσιεύσεων

1. Γενικα

1.1. Επιδιώξεις και στόχοι

Το Ευρωπαϊκό Ίδρυμα Επαγγελματικής Εκπαίδευσης είναι ένας οργανισμός της Ευρωπαϊκής Ένωσης που ιδρύθηκε με σκοπό να προωθήσει την ανάπτυξη προσαρμοσμένων συστημάτων επαγγελματικής εκπαίδευσης υψηλής ποιότητας στις χώρες και τα εδάφη της Κεντρικής και Ανατολικής Ευρώπης, τα Νέα Ανεξάρτητα Κράτη και τη Μογγολία, καθώς και στην περιοχή της Μεσογείου («οι χώρες εταίροι»).

Ως κέντρο εμπειρογνωμοσύνης στον τομέα της ανάπτυξης ανθρώπινου δυναμικού το Ίδρυμα:

* παρέχει ανάλυση και συμβουλές σχετικά με τις τρέχουσες πρωτοβουλίες και τις μελλοντικές ανάγκες στις χώρες εταίρους.

* διευκολύνει τις επαφές μεταξύ των βασικών φορέων που αναπτύσσουν δράση στο χώρο.

* διαδίδει πληροφορίες σχετικά με τις ορθές πρακτικές στην Ευρωπαϊκή Ένωση και τα κράτη μέλη. και

* προωθεί τις προσφορές για συνεργασία που προέρχονται από χορηγούς.

Επιπλέον, διαχειρίζεται ορισμένα προγράμματα Phare και Tacis εκ μέρους της Ευρωπαϊκής Επιτροπής («η Επιτροπή») και παρέχει τεχνική υποστήριξη στην Επιτροπή για την υλοποίηση του προγράμματος Tempus.

Κατά το πρώτο εξάμηνο του 2000, το διοικητικό συμβούλιο του Ιδρύματος (βλ. παρακάτω) άρχισε να μελετά στρατηγικές σχετικά με τη μελλοντική ανάπτυξη του Ιδρύματος. Το αποτέλεσμα ήταν να ληφθεί από το διοικητικό συμβούλιο απόφαση για την περαιτέρω ανάπτυξη του Ιδρύματος ως κέντρου εμπειρογνωμοσύνης και τη σταδιακή διακοπή της συμμετοχής του στη διαχείριση προγραμμάτων, ξεκινώντας από τα προγράμματα Phare, τα οποία θα ολοκληρωθούν μέχρι το τέλος του 2001. Ταυτόχρονα το Ίδρυμα θα συμμετάσχει πλήρως στον κύκλο προγραμματισμού των προγραμμάτων εξωτερικών σχέσεων της Ευρωπαϊκής Ένωσης (Phare, Tacis, MEDA και CARDS).

1.2. Οργανωτική δομή

Το Ίδρυμα εφαρμόζει μία γεωγραφική προσέγγιση στις ανάγκες των χωρών εταίρων, η οποία εκφράζεται από τα τέσσερα γεωγραφικά τμήματά του. Τα τμήματα αυτά καλύπτουν τις υποψήφιες χώρες, τα δυτικά Βαλκάνια, τα Νέα Ανεξάρτητα Κράτη και τη Μογγολία και την περιοχή της Μεσογείου. Στο χώρο της κατάρτισης στελεχών επιχειρήσεων, οι δραστηριότητες συντονίζονται από μία μονάδα κατάρτισης στελεχών επιχειρήσεων, μία θεματική μονάδα, η οποία συνεργάζεται με τα γεωγραφικά τμήματα. Υπάρχουν εξειδικευμένες μονάδες που παρέχουν τεχνική και διοικητική υποστήριξη συνολικά στον οργανισμό.

Το Ίδρυμα διαθέτει διοικητικό συμβούλιο, στο οποίο προεδρεύει η Επιτροπή και το οποίο αποτελείται από εκπροσώπους των κρατών μελών και της Επιτροπής. Το διοικητικό συμβούλιο συνέρχεται για να συζητήσει και να εγκρίνει το ετήσιο πρόγραμμα εργασίας και τον προϋπολογισμό του Ιδρύματος. Επίσης, ζητείται από το διοικητικό συμβούλιο να εκφέρει γνώμη σχετικά με προτάσεις υψίστης σημασίας που αφορούν τη διαχείριση του Ιδρύματος.

Ένα συμβουλευτικό σώμα, το οποίο αποτελείται από εμπειρογνώμονες στο χώρο της εκπαίδευσης και οι οποίοι προέρχονται από τα κράτη μέλη, τις χώρες εταίρους, την Επιτροπή, διεθνείς οργανισμούς και κοινωνικούς εταίρους, επικουρεί το έργο του διοικητικού συμβουλίου. Παρέχει συμβουλές στο διοικητικό συμβούλιο σχετικά με το ετήσιο πρόγραμμα εργασίας ενώ συνεδριάζει τακτικά σε υποομάδες για να συζητηθούν θέματα που αφορούν στη μεταρρύθμιση των συστημάτων επαγγελματικής εκπαίδευσης και κατάρτισης.

Ο διευθυντής του Ιδρύματος αναφέρεται στο διοικητικό συμβούλιο και προεδρεύει του συμβουλευτικού σώματος. Πλαισιώνεται από προσωπικό περίπου 120 ατόμων, που εκτελούν μαζί το πρόγραμμα εργασίας με ετήσιο προϋπολογισμό ύψους 16,2 εκατομμυρίων ευρώ (στοιχεία του 2000).

Παράλληλα με τις στρατηγικές συζητήσεις, οι οποίες λάμβαναν χώρα με το διοικητικό συμβούλιο και την Επιτροπή, το Ίδρυμα επανεξέτασε το προσωπικό του, την οργάνωση και τις διαδικασίες, προκειμένου να διασφαλιστεί ότι αυτές ανταποκρίνονται στις κατευθυντήριες γραμμές της νέας στρατηγικής. Ως συμπληρωματική ενέργεια στην επανεξέταση των υπηρεσιών διοικητικής και τεχνικής υποστήριξης που ξεκίνησαν στα τέλη του 1999, η οποία αποσκοπούσε στο να διασφαλίσει ότι οι υφιστάμενες υπηρεσίες υποστήριξης ήταν προσαρμοσμένες στις ανάγκες των λειτουργικών τμημάτων, το Ίδρυμα ανέθεσε την εκπόνηση μελετών σχετικά με τα εσωτερικά δημοσιονομικά συστήματά του και τα συστήματα διαχείρισης. Τα αποτελέσματα στη συνέχεια ενσωματώθηκαν σε ένα σύνολο συστάσεων, οι οποίες τέθηκαν σε εφαρμογή το Σεπτέμβριο 2000.

Επιπλέον, το Ίδρυμα άρχισε να επεξεργάζεται τον καθορισμό νέων στόχων όσον αφορά το προσωπικό για την περίοδο από το 2001 έως το 2004, οι οποίοι εγκρίθηκαν από το συμβουλευτικό σώμα το φθινόπωρο 2000. Ταυτόχρονα, σε συμφωνία με την Επιτροπή, το Ίδρυμα ξεκίνησε την επανεξέταση της οργάνωσης της τεχνικής υποστήριξης, την οποία παρέχει στην Επιτροπή για την υλοποίηση του προγράμματος Tempus.

1.3. Συμβουλευτικό σώμα

Η ετήσια συνέλευση του συμβουλευτικού σώματος έλαβε χώρα από τη 15η έως τη 17η Ιουνίου 2000 και σε αυτήν παρευρέθηκαν περισσότερα από 80 μέλη. Ο κύριος στόχος ήταν τα μέλη να συνεισφέρουν στα αρχικά στάδια σχεδιασμού του προγράμματος εργασίας 2001 παρέχοντας συμβουλές και καθοδήγηση σχετικά με τις δραστηριότητες του Ιδρύματος σε καθεμία από τις τέσσερις περιφέρειες. Για το σκοπό αυτό, οργανώθηκαν τέσσερις περιφερειακές υποομάδες. Επιπλέον, έξι εργαστήρια, στα οποία ηγήθηκαν μέλη του προσωπικού του Ιδρύματος, εστιάστηκαν στα ακόλουθα ζητήματα:

* Διαρκής επαγγελματική κατάρτιση και ο ρόλος της σε μεταβατικά πλαίσια.

* Κατάρτιση στελεχών επιχειρήσεων.

* Αύξηση της απασχολησιμότητας με την ενσωμάτωση του επιχειρηματικού πνεύματος στην εκπαίδευση και την κατάρτιση.

* Ανάγκη για δημοσιονομική μεταρρύθμιση των συστημάτων επαγγελματικής κατάρτισης στις χώρες εταίρους.

* Αγορά εργασίας και επαγγελματική κατάρτιση. και

* Περιφερειακές στρατηγικές επαγγελματικής κατάρτισης σε εθνικό πλαίσιο.

Οι εκθέσεις των εργαστηρίων μπορούν να τηλεφορτωθούν από την ιστοσελίδα του Ιδρύματος στη διεύθυνση www.etf.eu.int.

1.4. Το πρόγραμμα αξιολόγησης του Ιδρύματος

Στις αρχές Φεβρουαρίου 2000 συστάθηκε μία οργανωτική επιτροπή αξιολόγησης προκειμένου να παρέχει συμβουλές στο Ίδρυμα σχετικά με το ετήσιο πρόγραμμα αξιολόγησης. Η επιτροπή συνεδρίασε για πρώτη φορά το Μάρτιο και συμφώνησε σχετικά με το ρόλο και τα καθήκοντα της επιτροπής, καθώς και με τα σχέδια που πρόκειται να καλυφθούν στο πρόγραμμα αξιολόγησης του Ιδρύματος για το 2000:

1. Αξιολόγηση του πολυετούς σχεδίου του Ιδρύματος «Ανάλυση των αναγκών κατάρτισης και πρότυπα όσον αφορά τα προσόντα στην επαγγελματική εκπαίδευση και κατάρτιση»

Η ανάθεση για την εκπόνηση της έκθεσης έγινε στα τέλη του 1999 και η παράδοση της έκθεσης έγινε τον Ιούνιο 2000. Ο στόχος της έκθεσης ήταν να εξετάσει τα αποτελέσματα που επιτεύχθηκαν μέχρι στιγμής από τις διαφορετικές δραστηριότητες που διενέργησε το Ίδρυμα στο χώρο των προσόντων και των προτύπων κατά τη διάρκεια των τελευταίων πέντε ετών. Η έκθεση θα παρουσιαστεί στην επόμενη συνεδρίαση της οργανωτικής επιτροπής αξιολόγησης και θα αποτελέσει επίσης τη βάση για μια συζήτηση μεταξύ εμπειρογνωμόνων και του προσωπικού του Ιδρύματος, η οποία πρόκειται να λάβει χώρα στις αρχές του 2001.

2. Επανεξέταση της πενταετούς δραστηριότητας του συμβουλευτικού σώματος του Ιδρύματος

Ο στόχος της αξιολόγησης αυτής ήταν η εκτίμηση των αποτελεσμάτων και του αντίκτυπου των δραστηριοτήτων του συμβουλευτικού σώματος του Ιδρύματος, καθώς επίσης και των διαδικασιών και των μηχανισμών υλοποίησης. Το σχέδιο της έκθεσης συζητήθηκε στη συνεδρίαση της ολομέλειας του συμβουλευτικού σώματος τον Ιούνιο και ζητήθηκαν πρόσθετα έγγραφα στοιχεία και πληροφορίες. Η ρώσικη έκδοση της έκθεσης συντάχθηκε και κυκλοφόρησε στα τέλη Ιουλίου. Τα σχόλια και οι πληροφορίες που ελήφθησαν ενσωματώνονται επί του παρόντος στο ήδη υπάρχον υλικό και το τελικό σχέδιο θα διατίθεται στις αρχές του 2001.

3. Αξιολόγηση των εθνικών παρατηρητηρίων Phare του Ιδρύματος

Η αξιολόγηση των εθνικών παρατηρητηρίων Phare είναι ιδιαίτερα σημαντική υπό το πρίσμα της μεγαλύτερης εστίασης στο ρόλο του Ιδρύματος όσον αφορά στη συγκέντρωση και ανάλυση πληροφοριών στο πρόγραμμα εργασίας 2001. Η μελέτη αυτή, η οποία ξεκίνησε τον Οκτώβριο και στηρίχθηκε στα αποτελέσματα της μεσοπρόθεσμης αξιολόγησης που έλαβε χώρα το 1997, αξιολόγησε τα επιτεύγματα των εθνικών παρατηρητήριων Phare από το 1997 και μετά, και πρότεινε περαιτέρω μέτρα για τη μελλοντική ενίσχυσή τους. Τα αποτελέσματα από την αξιολόγηση αυτή θα είναι διαθέσιμα στην πρώτη συνεδρίαση του διοικητικού συμβουλίου το 2001. Θα ακολουθήσει αξιολόγηση των εθνικών παρατηρητηρίων Tacis το 2001.

4. Επανεξέταση των προγραμμάτων επαγγελματικής εκπαίδευσης και κατάρτισης (ΕΕΚ) της ΕΕ στο πλαίσιο του Phare που υλοποιήθηκαν μεταξύ των ετών 1990 και 1998

Βάσει της εμπειρίας του κατά τα τελευταία έξι έτη, το Ίδρυμα, η Κοινή Υπηρεσία Εξωτερικών Σχέσεων (Service Commun Relex) της Επιτροπής και η Γενική Διεύθυνση Απασχόλησης συμφώνησαν να διενεργήσουν μία τελική τεχνική αξιολόγηση των προγραμμάτων μεταρρύθμισης της ΕΕΚ, τα οποία διαχειρίζεται το Ίδρυμα. Πριν από αυτό, το Ίδρυμα ανέθεσε επίσης τεχνικές αξιολογήσεις για καθένα από τα ολοκληρωμένα εθνικά προγράμματα Phare και τα αποτελέσματα της εργασίας αυτής θα ενσωματωθούν στην τελική ανάλυση των στοιχείων που προέρχονται από διάφορες χώρες. Ο σκοπός της τελικής αξιολόγησης ήταν να γίνει αναλυτική εξέταση της προόδου που σημείωσαν οι χώρες εταίροι Phare όσον αφορά τη μεταρρύθμιση των συστημάτων ΕΕΚ ως αποτέλεσμα της υλοποίησης των προγραμμάτων Phare. Έχει γίνει η κατάρτιση σχεδίου έκθεσης, το οποίο θα συζητηθεί εντός του Ιδρύματος και εφόσον ολοκληρωθεί θα παρουσιαστεί στην επιτροπή Phare στις Βρυξέλλες.

2. Οι Δραστηριοτητες του Ιδρυματος το 2000

2.1. Οι υποψήφιες χώρες της Κεντρικής και Ανατολικής Ευρώπης

Πλήρη στοιχεία για τις δραστηριότητες του Ιδρύματος στις υποψήφιες χώρες παρουσιάζονται στον πίνακα στη σελίδα 37. Ορισμένα από τα κυριότερα σημεία του προγράμματος εργασίας για το 2000 εκτίθενται κατωτέρω.

1. Υποστήριξη στην Επιτροπή

Κατά το 2000, το Ίδρυμα συνέχισε να συνδράμει την Επιτροπή στην εφαρμογή της προενταξιακής στρατηγικής στις υποψήφιες χώρες. Συγκεκριμένα, το Ίδρυμα:

* Συνέχισε να υλοποιεί εκ μέρους της Επιτροπής, και σε ορισμένες περιπτώσεις ολοκλήρωσε, προγράμματα μεταρρύθμισης Phare στους τομείς της επαγγελματικής εκπαίδευσης και κατάρτισης, κατάρτισης στελεχών επιχειρήσεων, ενδοεπιχειρησιακής ανάπτυξης ανθρώπινου δυναμικού και τριτοβάθμιας εκπαίδευσης σε ορισμένες υποψήφιες χώρες (Βουλγαρία, Εσθονία, Λιθουανία και Ρουμανία), καθώς και πολυκρατικά προγράμματα στους τομείς της εξ αποστάσεως εκπαίδευσης και της τριτοβάθμιας εκπαίδευσης σε όλες τις χώρες εταίρους Phare.

* Οργάνωσε επιτυχώς μία σειρά τοπικών, περιφερειακών και εθνικών σεμιναρίων (55 συνολικά) σχετικά με το Ευρωπαϊκό Κοινωνικό Ταμείο στις υποψήφιες χώρες Phare ως μέρος του ειδικού προπαρασκευαστικού προγράμματος Phare για το Ευρωπαϊκό Κοινωνικό Ταμείο. Το πρόγραμμα κορυφώθηκε στην τελική διάσκεψη τον Οκτώβριο στις Βρυξέλλες με μεγάλη εκπροσώπηση και υποστήριξη από τη Γενική Διεύθυνση Απασχόλησης και Κοινωνικών Υποθέσεων, καθώς και τη Γενική Διεύθυνση Διεύρυνσης της Επιτροπής. Στο πλαίσιο του ειδικού προπαρασκευαστικού προγράμματος, το Ίδρυμα υποστήριξε επίσης ενεργά την ανάπτυξη ενός δικτύου εθνικών ινστιτούτων κατάρτισης, τα οποία σχεδιάστηκαν για να επικουρήσουν τις υποψήφιες χώρες όσον αφορά στην προετοιμασία για το Ευρωπαϊκό Κοινωνικό Ταμείο, μέσω της παροχής στοχοθετημένης κατάρτισης και πληροφόρησης. Μεταξύ αυτών συμπεριλαμβανόταν και ένα τελικό σεμινάριο που είχε σκοπό να πραγματευτεί το θέμα της βιωσιμότητας των εθνικών ινστιτούτων κατάρτισης.

* Παρείχε συμβουλές εμπειρογνωμόνων στην Επιτροπή και τις Αντιπροσωπείες της ΕΚ σχετικά με το σχεδιασμό προγραμμάτων Phare στο χώρο της ανάπτυξης ανθρώπινου δυναμικού, ενώ συμμετείχε επίσης στις αποστολές προγραμματισμού κατόπιν αιτήματος της Επιτροπής.

* Υποστήριξε συγκεκριμένα υπουργεία στις υποψήφιες χώρες κατόπιν αιτήματος με την παροχή συμβουλών από εμπειρογνώμονες σχετικά με θέματα επαγγελματικής εκπαίδευσης και κατάρτισης.

* Ενημέρωσε την έκθεση προόδου του Ιδρύματος για τις μεταρρυθμίσεις στον τομέα της επαγγελματικής εκπαίδευσης και κατάρτισης ως υλικό που θα ενταχθεί στην ετήσια έκθεση προόδου της Επιτροπής που αφορά στην ετοιμότητα των υποψήφιων χωρών για ένταξη.

* Σχεδίασε και εισήγαγε ένα σχέδιο, το οποίο ξεκίνησε στην Τσεχική Δημοκρατία, την Ουγγαρία, την Πολωνία και τη Σλοβενία και αφορούσε την εκπόνηση εμπεριστατωμένων μελετών ανά χώρα σχετικά με τα συστήματα επαγγελματικής εκπαίδευσης και κατάρτισης και τις υπηρεσίες απασχόλησης στις υποψήφιες χώρες. Το σχέδιο εμπεριστατωμένων μελετών, το οποίο ξεκίνησε κατόπιν αιτήματος της Γενικής Διεύθυνσης Απασχόλησης και Κοινωνικών Υποθέσεων της Επιτροπής, έχει ως στόχο να συμβάλλει στην παρακολούθηση των εγγράφων κοινής αξιολόγησης όσον αφορά στις πολιτικές απασχόλησης, για τις οποίες συμφώνησαν η Επιτροπή και οι υποψήφιες χώρες.

2. Δραστηριότητες χρηματοδοτούμενες από το Ίδρυμα

Το Ίδρυμα σχεδίασε, επίσης, και χρηματοδότησε μία σειρά πιλοτικών σχεδίων που αποσκοπούν στη συμπλήρωση ή συνέχιση των δραστηριοτήτων Phare σε ορισμένες υποψήφιες χώρες, ιδιαίτερα στο χώρο των προετοιμασιών για το Ευρωπαϊκό Κοινωνικό Ταμείο. Στις δραστηριότητες αυτές περιλαμβάνονταν η παροχή υποστήριξης:

* Στη Λιθουανία για τη σύσταση περιφερειακού κέντρου κατάρτισης.

* Σε οκτώ πολωνικές περιφέρειες μέσω ενός προγράμματος επίσκεψης μελέτης στη Γερμανία και σεμιναρίων.

* Στη Ρουμανία για τη συνέχιση του σχεδίου Κονστάντα στο χώρο της διαρκούς κατάρτισης με την υποστήριξη χορηγών από τη Γαλλία, την Ιταλία και τη φλαμανδική βελγική κοινότητα.

* Στη Λιθουανία και Λετονία για την κατάρτιση εκπαιδευτικών και εκπαιδευτών με την υποστήριξη χορηγών από την Φιλανδία και τη Δανία.

* Στη Βουλγαρία, Πολωνία, Σλοβακία και Σλοβενία μέσω της διοργάνωσης σεμιναρίων σχετικά με τη συμμετοχή των κοινωνικών εταίρων στην επαγγελματική εκπαίδευση και κατάρτιση.

Το 2000 το Ίδρυμα έδωσε ιδιαίτερη προσοχή στο πρόβλημα του κοινωνικού αποκλεισμού με ιδιαίτερη έμφαση στον πληθυσμό των Ρομ στις υποψήφιες χώρες της Κεντρικής Ευρώπης, και οργάνωσε τις ακόλουθες δραστηριότητες:

* ειδική διάσκεψη με την υποστήριξη των πορτογαλικών αρχών στη Λισσαβόνα σχετικά με το θέμα αυτό και τη συμβολή του Ευρωπαϊκού Κοινωνικού Ταμείου, ειδικότερα, για την καταπολέμηση του κοινωνικού αποκλεισμού.

* άσκηση αποτίμησης της κατάστασης σχετικά με τις ορθές πρακτικές, η οποία αποσκοπούσε στην προώθηση της κοινωνικής ένταξης για τον πληθυσμό των Ρομ στις υποψήφιες χώρες.

* σεμινάριο με θέμα το ρόλο της κατάρτισης στην καταπολέμηση του κοινωνικού αποκλεισμού του πληθυσμού των Ρομ, το οποίο διενεργήθηκε στη Sinaia (Ρουμανία) τον Οκτώβριο 2000 με την υποστήριξη του Ιδρύματος Σόρος (Soros Foundation).

3. Κατάρτιση στελεχών επιχειρήσεων

Το Ίδρυμα, διατηρώντας την παρουσία του στον τομέα της κατάρτισης στελεχών επιχειρήσεων, κατά το έτος 2000:

* Ξεκίνησε μία περιφερειακή έρευνα για τις δεξιότητες που απαιτούνται στις επιχειρήσεις, η οποία σχεδιάστηκε για την παροχή πληροφοριών σχετικά με τις ανάγκες των εργοδοτών ως προς τις δεξιότητες και την παροχή υλικού για τη διαδικασία ανάπτυξης στρατηγικών ανθρώπινου δυναμικού. Το σχέδιο συμβάλλει στις προετοιμασίες των υποψήφιων χωρών για ένταξη και την τελική πρόσβαση στα διαρθρωτικά ταμεία της ΕΕ, και συγκεκριμένα στο Ευρωπαϊκό Κοινωνικό Ταμείο.

* Ολοκλήρωσε ένα σχέδιο κοινών πρωτοβουλιών των εργοδοτών στη Βουλγαρία σε συνεργασία με τον γερμανικό οργανισμό OWZ, στοχεύοντας σε ενδιάμεσους φορείς που ενεργούν εκ μέρους των μικρών και μεσαίων επιχειρήσεων. Ένας επιλεγμένος αριθμός εκπαιδευτών που προήλθαν από αυτούς τους ενδιάμεσους φορείς συμμετείχαν σε ένα πρόγραμμα κατάρτισης, του οποίου ένα μέρος πραγματοποιήθηκε στη Βουλγαρία και ένα άλλο στη Γερμανία.

* Βοήθησε τη βουλγαρική κυβέρνηση στην υλοποίηση του σχεδίου κατάρτισης των στελεχών επιχειρήσεων με την παροχή τεχνικής εμπειρογνωμοσύνης για την οργάνωση, καθοδήγηση και παρακολούθηση του σχεδίου.

4. Εθνικά Παρατηρητήρια

Το Ίδρυμα συνέχισε να καθοδηγεί και να υποστηρίζει τα Εθνικά Παρατηρητήριά του, όσον αφορά την ενίσχυση των αναλυτικών ικανοτήτων τους, την προώθηση της δικτύωσης και την παρακολούθηση του καθημερινού τους έργου. Συγκεκριμένες πρωτοβουλίες περιλαμβάνουν:

* Ένα σχέδιο χρηματοδοτούμενο από το Ίδρυμα και οργανωμένο με την υποστήριξη μίας περιφέρειας του Ηνωμένου Βασιλείου που ανήκει στο Στόχο 1. Ο στόχος ήταν να δοθεί η δυνατότητα στα εθνικά παρατηρητήρια να κατανοήσουν τη σπουδαιότητα της συγκέντρωσης πληροφοριών για την αγορά εργασίας σε περιφερειακό επίπεδο στο πλαίσιο του μελλοντικού περιφερειακού προγραμματισμού, παρακολούθησης και αξιολόγησης του Ευρωπαϊκού Κοινωνικού Ταμείου. Το σχέδιο αποσκοπούσε επίσης στην ανάπτυξη αναλυτικών δεξιοτήτων.

* Συνεδριάσεις στο Τορίνο που παρείχαν κατάρτιση προσαρμοσμένη στις ανάγκες και ένα φόρουμ για την ανταλλαγή εμπειριών.

* Παρακολούθηση δραστηριοτήτων, δίδοντας πληροφορίες σχετικές με εκθέσεις και πραγματοποιώντας τακτικές επισκέψεις στη χώρα εταίρο.

2.2. Νοτιοανατολική Ευρώπη

Πλήρη στοιχεία για τις δραστηριότητες του Ιδρύματος στη Νοτιοανατολική Ευρώπη παρουσιάζονται στον πίνακα στη σελίδα 39. Ορισμένα από τα κυριότερα σημεία του προγράμματος εργασίας για το 2000 εκτίθενται κατωτέρω.

1. Υποστήριξη στην Επιτροπή

* Η υλοποίηση του προγράμματος επαγγελματικής εκπαίδευσης και κατάρτισης Phare για το 1997 για τη Βοσνία και Ερζεγοβίνη ολοκληρώθηκε επιτυχώς με την τελική διάσκεψη στο Σεράγεβο, στην οποία παρουσιάστηκε μία πράσινη βίβλος για τη στρατηγική και την πολιτική που θα ακολουθηθεί με στόχο τη μεταρρύθμιση της επαγγελματικής εκπαίδευσης και κατάρτισης στη Βοσνία και Ερζεγοβίνη. Η αντιπροσωπεία της ΕΚ στο Σεράγεβο ανέθεσε επίσης στο Ίδρυμα ένα προσωρινό πρόγραμμα (450.000 ευρώ), το οποίο ξεκίνησε το Μάιο και θα οδηγήσει στη μετατροπή της πράσινης βίβλου σε λευκή, καθώς και στην υλοποίηση των προγραμμάτων σπουδών που καταρτίστηκαν στο πλαίσιο του προγράμματος του 1997.

* Τον Οκτώβριο το Ίδρυμα ολοκλήρωσε, επίσης, τη φάση υλοποίησης του προγράμματος επαγγελματικής εκπαίδευσης και κατάρτισης Phare στην Πρώην Γιουγκοσλαβική Δημοκρατία της Μακεδονίας.

* Μετά την απόσπαση ενός μέλους του προσωπικού του Ιδρύματος στην ειδική ομάδα της Επιτροπής για την ανασυγκρότηση του Κοσσυφοπεδίου, υποβλήθηκε ένα έγγραφο στην Επιτροπή το Φεβρουάριο 2000, το οποίο εντόπιζε άμεσους περιορισμούς στη μεταπολεμική εκπαίδευση και την επαγγελματική κατάρτιση με προτάσεις και συστάσεις για παρακολούθηση. Έγιναν συγκεκριμένες προτάσεις για την ανάπτυξη δεξιοτήτων που απαιτούνται από τις ΜΜΕ και την κατάρτιση στελεχών επιχειρήσεων για τις επιχειρήσεις που παρακολούθησαν δύο εργαστήρια στην Πρίστινα, τα οποία αφορούσαν σε βασικούς ενδιαφερόμενους για το επιχειρηματικό περιβάλλον του Κοσσυφοπεδίου. Τέλος, σε συνεργασία με την κοινή διοίκηση του UNMIK, το Ίδρυμα υποστήριξε ορισμένα πρώτα μέτρα συγκέντρωσης στοιχείων για την αγορά εργασίας με την έναρξη ενός παρατηρητηρίου για την αγορά εργασίας και την κατάρτιση.

2. Δραστηριότητες χρηματοδοτούμενες από το Ίδρυμα

Η υλοποίηση των δραστηριοτήτων στο πλαίσιο του προγράμματος εργασίας για το 2000 προχώρησε σε μεγάλο βαθμό σύμφωνα με το χρονοδιάγραμμα. Τα λεπτομερή στοιχεία όλων των δραστηριοτήτων περιλαμβάνονται στον πίνακα στη σελίδα 37 και κάλυψαν τους ακόλουθους κύριους τομείς:

Επαγγελματική εκπαίδευση και κατάρτιση για την καταπολέμηση του κοινωνικού αποκλεισμού

Στον τομέα της επαγγελματικής εκπαίδευσης και κατάρτισης για την καταπολέμηση του κοινωνικού αποκλεισμού, το Ίδρυμα:

* Ολοκλήρωσε μελέτες για την Αλβανία, Βοσνία και Ερζεγοβίνη, και ΠΓΔΜ, καθώς και για όλες τις υποψήφιες χώρες Phare. Τα πρώτα αποτελέσματα των μελετών παρουσιάστηκαν στη συνεδρίαση του Μαΐου 2000.

* Διοργάνωσε ένα περιφερειακό σεμινάριο σχετικά με την ανεργία των νέων στη Νοτιοανατολική Ευρώπη την 19η και 20η Ιουνίου στη Βουλγαρία, το οποίο οδήγησε σε μία έκθεση σχετικά με τις προτεραιότητες της πολιτικής για δράσεις στον τομέα αυτό. Η διάσκεψη οδήγησε, επίσης, στον καθορισμό δύο μικροσχεδίων για τον έλεγχο καινοτόμων μέσων για την καταπολέμηση της ανεργίας των νέων, τα οποία ξεκίνησαν στην Κροατία και το Μαυροβούνιο.

* Ξεκίνησε μία μελέτη με θέμα «παραδείγματα ορθής πρακτικής για την ένταξη των πληθυσμών Ρομ στην εκπαίδευση και την αγορά εργασίας μέσω της εκπαίδευσης και της κατάρτισης» και παρουσίασε τα πορίσματα σε ένα σεμινάριο που έλαβε χώρα στη Ρουμανία τον Οκτώβριο. Η μελέτη καλύπτει όλες τις υποψήφιες χώρες (βλέπε σελίδα 37) συμπεριλαμβανομένης της Τουρκίας και της Αλβανίας.

Συνδυασμός εργασίας και μάθησης

Στον τομέα του συνδυασμού εργασίας και μάθησης, το Ίδρυμα:

* Οργάνωσε το Μάιο ένα περιφερειακό εργαστήριο για το σχέδιο που αφορά το συνδυασμό εργασίας και μάθησης στο Ντουμπρόβνικ της Κροατίας. Το εργαστήριο συνδυάστηκε με μία συνεδρίαση των εθνικών παρατηρητηρίων από την περιοχή. Υπήρξε συμφωνία για ένα σχέδιο για τη δημοσίευση και διεθνή διάδοση των αποτελεσμάτων του σχεδίου.

* Ξεκίνησε την προετοιμασία συζητήσεων στρογγυλής τραπέζης σε εθνικό επίπεδο σχετικά με το συνδυασμό εργασίας και μάθησης στις χώρες της περιοχής.

Διαρκής επαγγελματική κατάρτιση

* Επιπλέον, οι χώρες της Νοτιοανατολικής Ευρώπης εκπροσωπήθηκαν στη διάσκεψη για τη διαρκή κατάρτιση, η οποία διοργανώθηκε στο Karlskrona της Σουηδίας μαζί με τις υποψήφιες χώρες.

3. Κατάρτιση στελεχών επιχειρήσεων

* Οι εργασίες προχώρησαν στο σχεδιασμό ενός σχεδίου για την κατάρτιση στελεχών επιχειρήσεων για τις ΜΜΕ στην Αλβανία. Η έναρξη του σχεδίου θα πρέπει να λάβει χώρα στις αρχές του 2001.

* Το Ίδρυμα ξεκίνησε μία αξιολόγηση της τρέχουσας κατάστασης όσον αφορά στην παροχή κατάρτισης σε στελέχη επιχειρήσεων στη Νοτιοανατολική Ευρώπη. Η αξιολόγηση θα εστιαστεί στην Κροατία, το Μαυροβούνιο, τη Σερβία και τη Βοσνία - Ερζεγοβίνη.

4. Εθνικά Παρατηρητήρια

* Το Ίδρυμα, προκειμένου να επεκτείνει και να ενισχύσει το δίκτυο εθνικών παρατηρητηρίων στην περιοχή, άνοιξε νέα παρατηρητήρια στην Κροατία, το Μαυροβούνιο και το Κοσσυφοπέδιο.

5. Βασικός ρόλος του Ιδρύματος στο σύμφωνο σταθερότητας

* Το Ίδρυμα ανέλαβε συντονιστικό ρόλο στο πλαίσιο του συμφώνου σταθερότητας στον τομέα της ανάπτυξης του ανθρώπινου δυναμικού. Καθώς η ανάπτυξη του ανθρώπινου δυναμικού (ΑΑΔ) θεωρείται ιδιαίτερα σημαντικό θέμα, το Ίδρυμα σύστησε μία ομάδα εργασίας, η οποία αποτελείται από εκπροσώπους των χωρών εταίρων και των χωρών χορηγών για να συνεισφέρει στη διαφύλαξη των δημοκρατικών και ανθρώπινων δικαιωμάτων (Πίνακας 1, σε συνεργασία με την ενισχυμένη διαδικασία Graz υπό την αυστριακή κυβέρνηση) και την οικονομική ανασυγκρότηση (Πίνακας 2).

* Το έργο της ομάδας εργασίας ΑΑΔ περιλάμβανε τον καθορισμό των πλαισίων πολιτικής και την εκπόνηση προτάσεων σχεδίων, ειδικότερα στον τομέα της υποστήριξης των ΜΜΕ και της κοινωνικής ένταξης (βλ. παρακάτω).

* Το έργο της ομάδας ΑΑΔ συνεισέφερε στην έναρξη σχεδίων προτεραιότητας στη Νοτιοανατολική Ευρώπη (τα αποκαλούμενα «μέτρα ταχείας έναρξης του συμφώνου σταθερότητας»).

* Το Ίδρυμα συνέβαλε επίσης στην επανεξέταση του κλάδου της παιδείας, η οποία συντονίζεται από τον ΟΟΣΑ και χρηματοδοτείται στο πλαίσιο του συμφώνου σταθερότητας. Η επανεξέταση θα οδηγήσει σε εκθέσεις σχετικά με την ΕΕΚ και την απασχόληση σε όλες τις χώρες της Νοτιοανατολικής Ευρώπης.

6. Περιφερειακή ομάδα του συμβουλευτικού σώματος

Η ομάδα συνεδρίασε δύο φορές το 2000. Η πρώτη συνεδρίαση έλαβε χώρα στην Αθήνα την 17η - 18η Φεβρουαρίου 2000 με σκοπό:

* τον καθορισμό των προκλήσεων και των προτεραιοτήτων για την επαγγελματική εκπαίδευση και κατάρτιση στη διαδικασία ανασυγκρότησης της Νοτιοανατολικής Ευρώπης

* να παράσχει μια εικόνα του πιθανού ρόλου του Ιδρύματος για την αντιμετώπιση των ζητημάτων που αφορούν την ανάπτυξη του ανθρώπινου δυναμικού στο πλαίσιο της διαδικασίας ανασυγκρότησης και τον καθορισμό των σχετικών δραστηριοτήτων για το πρόγραμμα εργασίας για το 2000 (συγκεκριμένα για τα σχέδια όσον αφορά την επαγγελματική εκπαίδευση και κατάρτιση για την καταπολέμηση του κοινωνικού αποκλεισμού και την ανάπτυξη των ΜΜΕ)

* την παροχή συμβουλών σχετικά με τον πιθανό ρόλο των εθνικών παρατηρητηρίων στη διαδικασία της οικονομικής ανασυγκρότησης.

Η δεύτερη συνεδρίαση της περιφερειακής ομάδας έλαβε χώρα στο πλαίσιο της ετήσιας συνεδρίασης του συμβουλευτικού σώματος τον Ιούνιο στο Τουρίνο. Η ομάδα επανεξέτασε το έργο του Ιδρύματος στην περιοχή και παρείχε τις κατευθυντήριες γραμμές για τη στρατηγική του Ιδρύματος στη Νοτιοανατολική Ευρώπη για τα έτη 2001-2003.

2.3. Τα Νέα Ανεξάρτητα Κράτη και η Μογγολία

Πλήρη στοιχεία για τις δραστηριότητες του Ιδρύματος στα Νέα Ανεξάρτητα Κράτη και τη Μογγολία παρουσιάζονται στον πίνακα στη σελίδα 40. Ορισμένα από τα κυριότερα σημεία του προγράμματος εργασίας για το 2000 εκτίθενται κατωτέρω.

1. Υποστήριξη στην Επιτροπή

* Στο πλαίσιο των γενικών προτεραιοτήτων που καθορίστηκαν για την υποστήριξη του Tacis στο νέο κανονισμού του Συμβουλίου για τα Νέα Ανεξάρτητα Κράτη (ΝΑΚ) και τη Μογγολία, το Ίδρυμα συνέδραμε στην προπαρασκευή των ενδεικτικών προγραμμάτων 2000-20003 παρέχοντας στην Επιτροπή γραπτές αξιολογήσεις σχετικά με τις προτεραιότητες και τις ανάγκες της επαγγελματικής κατάρτισης σε καθεμία από τις χώρες. Το Ίδρυμα παρείχε, επίσης, συνδρομή στα προγράμματα δράσης 2000-2001 του Καζακστάν, της Κιργιζίας, της Μολδαβίας, της Ρωσικής Ομοσπονδίας, της Ουκρανίας και του Ουζμπεκιστάν.

* Το Ίδρυμα παρείχε, επίσης, την εμπειρογνωμοσύνη του στην Επιτροπή για την προπαρασκευή της έναρξης ενός αριθμού σχεδίων Tacis. Για παράδειγμα, στην περίπτωση του Ταμείου Κατάρτισης Tacis στην Κιργιζία για τις ομάδες των ανέργων και τις ομάδες που βρίσκονται σε μειονεκτική θέση στην Κιργιζία, το Ίδρυμα υποστήριξε τον δικαιούχο, τη συντονιστική μονάδα Tacis και την Επιτροπή με την κατάρτιση εγγράφων προσφορών και την παροχή υποστήριξης στην Επιτροπή όσον αφορά στην παρακολούθηση του περιεχομένου. Το Ίδρυμα υποστήριξε, επίσης, την Κοινή Υπηρεσία Εξωτερικών Σχέσεων (Service Commun RELEX) όσον αφορά την παρακολούθηση του προγράμματος κατάρτισης στελεχών επιχειρήσεων (Managers' Training Programme (ΜΤΡ) με την παροχή συνδρομής στις εκθέσεις προόδου και εισαγωγής, στο περιεχόμενο και τη μεθοδολογία της κατάρτισης και στην πρόταση σχεδίου για το Ταμείο Υποστήριξης της ΜΤΡ.

2. Υποστήριξη όσον αφορά στην υλοποίηση των προγραμμάτων Tacis

* Το Ίδρυμα συνέχισε να διαχειρίζεται ορισμένα προγράμματα Tacis εκ μέρους της Επιτροπής. Το σχέδιο Tacis σχετικά με τη μεταρρύθμιση του συστήματος επαγγελματικής εκπαίδευσης και κατάρτισης στη Μολδαβία ολοκληρώθηκε με επιτυχία τον Φεβρουάριο, και έχουν δρομολογηθεί διαπραγματεύσεις για να υπάρξει συμφωνία όσον αφορά σχέδιο παρακολούθησης.

* Το Ίδρυμα άρχισε να ασχολείται με το σχέδιο Tacis για την παροχή βοήθειας στη μεταρρύθμιση της ΕΕΚ στο Ουζμπεκιστάν, ξεκινώντας με την κατάρτιση προγραμμάτων σπουδών για έξι επαγγελματικά πρότυπα σε τρία πιλοτικά επαγγελματικά κολέγια. Με σκοπό τη βελτίωση του συντονισμού μεταξύ των διαφόρων παραγόντων στην περιοχή, το Ίδρυμα πάσχισε να συνδέσει το σχέδιο με το σχέδιο προτύπων 2000 του Ιδρύματος, το σχέδιο GTZ και το σχέδιο Τράπεζας Ανάπτυξης της Ασίας.

* Το Ίδρυμα συνέχισε να διαχειρίζεται το σχέδιο DELPHI στο πλαίσιο του Tacis. Ιδιαίτερη έμφαση δόθηκε στην ανάπτυξη δραστηριοτήτων σε πέντε ρωσικές περιφέρειες με τη σημείωση προόδου όσον αφορά την επίτευξη της καλύτερης ανταπόκρισης της εκπαίδευσης στη ζήτησή της, και στην ανάπτυξη της έννοιας του κοινωνικού διαλόγου.

* Το Ίδρυμα συμμετείχε στην αξιολόγηση του σχεδίου για την ανάπτυξη ικανοτήτων όσον αφορά την κατάρτιση στελεχών στη Λευκορωσία στο πλαίσιο του προγράμματος ανάπτυξης της κοινωνίας των πολιτών. Το Ίδρυμα διαχειρίζεται το σχέδιο αυτό.

3. Δραστηριότητες χρηματοδοτούμενες από το Ίδρυμα

* Το Ίδρυμα σημείωσε πρόοδο στη δεύτερη φάση του παράλληλα χρηματοδοτούμενου πιλοτικού σχεδίου για τη μεταρρύθμιση της επαγγελματικής εκπαίδευσης και κατάρτισης στη Βορειοδυτική Ρωσία με την περαιτέρω ανάπτυξη νέων προγραμμάτων σπουδών και την κατάρτιση εκπαιδευτικών σε επίπεδο σχολείου/κλάδου. Δόθηκε, επίσης, πολύ μεγάλη προσοχή στην εκπαίδευση των περιφερειακών διευθυντών εκπαίδευσης και εργασίας όσον αφορά στην ανάπτυξη περιφερειακής πολιτικής επαγγελματικής κατάρτισης. Τα αποτελέσματα μίας μεσοπρόθεσμης αξιολόγησης συζητήθηκαν με όλους τους βασικούς παράγοντες, συμπεριλαμβανομένης της Γαλλίας, η οποία έγινε δεκτή ως νέος εταίρος στο σχέδιο. Έχουν εδραιωθεί στενοί δεσμοί μεταξύ των περιοχών που συμμετέχουν στο πιλοτικό σχέδιο και των περιοχών που συμμετέχουν στην κατάρτιση του νέου εκπαιδευτικού σχεδίου της Παγκόσμιας Τράπεζας. Το Ίδρυμα και η Παγκόσμια Τράπεζα έχουν συμφωνήσει για ένα σχέδιο εργασίας για τη συνεργασία κατά τη διάρκεια της φάσης κατάρτισης και υλοποίησης.

* Ένα παρόμοιο σχέδιο για τη μεταρρύθμιση της επαγγελματικής εκπαίδευσης και κατάρτισης ξεκίνησε το Σεπτέμβριο στην Ουκρανία με τη συμμετοχή της Ιταλίας, της Γαλλίας και της Διεθνούς Οργάνωσης Εργασίας. Το σχέδιο επικεντρώνεται στους κλάδους της γεωργίας και των μεταφορών σε τρεις περιοχές της Ουκρανίας. Έχουν πραγματοποιηθεί οι πρώτες αξιολογήσεις της αγοράς εργασίας.

* Τα εργαστήρια σχετικά με τη συνεργασία των χορηγών στην εκπαίδευση και την κατάρτιση στη Γεωργία, το Ουζμπεκιστάν και την Κιργιζία οδήγησαν σε συμφωνία όσον αφορά τις συστάσεις για μελλοντικές παρεμβάσεις και μηχανισμούς των χορηγών προκειμένου να βελτιωθεί ο συντονισμός. Το Υπουργείο Παιδείας της Ρωσίας ανέλαβε την πρωτοβουλία να διοργανώσει τη συνεδρίαση των χορηγών στη Μόσχα. Τόσο οι χορηγοί όσο και οι δικαιούχοι επιβεβαίωσαν το ρόλο των εθνικών παρατηρητηρίων ως εστιακών σημείων για το συντονισμό των χορηγών.

* Το Ίδρυμα διοργάνωσε και χρηματοδότησε ένα διεθνές εργαστήριο στο Αλμάτι του Καζακστάν όσον αφορά στην αύξηση της απασχολησιμότητας με την ένταξη του επιχειρηματικού πνεύματος στην εκπαίδευση και την κατάρτιση, στο οποίο συμμετείχαν φορείς από την ΕΕ, την Κεντρική και Ανατολική Ευρώπη και τα ΝΑΚ. Ένα νέο σχέδιο έχει καταρτιστεί και θα υλοποιηθεί στη Βορειοδυτική Ρωσία και την Ουκρανία.

* Το σχέδιο προτύπων 2000 συνέχισε να βοηθά τις χώρες για τη βελτίωση των μεθοδολογιών για την ανάπτυξη συνεκτικών προτύπων επαγγελματικής κατάρτισης για όλους τους κλάδους. Σε κάθε συμμετέχουσα χώρα έγινε επεξεργασία πιλοτικών προτύπων και στη συνέχεια συζήτηση και ανάλυση σχετικά με αυτά σε δύο διασκέψεις με θέμα τα πρότυπα στην Τασκένδη και το Μίνσκ. Συμφωνήθηκε μία κοινή προσέγγιση και δημοσιεύθηκε στο τεύχος IV των δημοσιεύσεων που αφορούν στα πρότυπα.

* Το σχέδιο κατάρτισης για την ανάπτυξη επιχειρήσεων στην Κιργιζία είχε ως αποτέλεσμα μία μοναδική πηγή πληροφοριών σχετικά με την ανάπτυξη επιχειρήσεων (η μελέτη επιχειρήσεων της Κιργιζίας). Στις συνεντεύξεις για την εκπόνηση της μελέτης συμμετείχαν 200 επιχειρήσεις από όλους τους κλάδους και τις περιοχές της χώρας. Έχει δρομολογηθεί η σύνταξη ενός πρακτικού οδηγού για την ανάπτυξη ανθρώπινου δυναμικού, ο οποίος θα βοηθήσει τις επιχειρήσεις να σχεδιάσουν την ανάπτυξη του προσωπικού τους. Καταρτίστηκε και δοκιμάστηκε, επίσης, ένα εκπαιδευτικό πακέτο το οποίο σχεδιάστηκε για να καλύψει τις ανάγκες της ανάπτυξης ανθρώπινου δυναμικού. Το σχέδιο επεκτάθηκε, ώστε να συμπεριλάβει το Καζακστάν και το Ουζμπεκιστάν. Το Ίδρυμα σχεδιάζει τώρα κοινή δράση με τη Διεθνή Οργάνωση Εργασίας.

4. Κατάρτιση στελεχών επιχειρήσεων

Όπως προαναφέρθηκε, το Ίδρυμα παρείχε υποστήριξη στην Επιτροπή κατά τη διαδικασία υλοποίησης του προγράμματος κατάρτισης στελεχών επιχειρήσεων. Επιπλέον, το Ίδρυμα περάτωσε ένα σχέδιο για το 1999 που αποσκοπούσε στη βελτίωση και διαφοροποίηση του εκπαιδευτικού και μαθησιακού υλικού για την κατάρτιση στελεχών επιχειρήσεων στο Νοβοσιμπίρσκ της Ρωσικής Ομοσπονδίας. Τα αποτελέσματα έχουν διαδοθεί σε όλη την περιοχή. Το Ίδρυμα συνέχισε επίσης να ενθαρρύνει την ανάπτυξη δικτύων κατάρτισης στελεχών επιχειρήσεων στη Ρωσία και την Κεντρική Ασία μέσω της παροχής υποστήριξης στη Ρωσική Ένωση Ινστιτούτων Διοίκησης Επιχειρήσεων (RABE) και το Ίδρυμα Κεντρικής Ασίας για την Ανάπτυξη της Διοίκησης Επιχειρήσεων (CAMAN). Το 2000, ξεκίνησε ένα νέο σχέδιο στην Ουκρανία, την Κιργιζία και το Καζακστάν για την ενίσχυση των εταιρικών σχέσεων μεταξύ των ινστιτούτων κατάρτισης στελεχών επιχειρήσεων και των εταιριών.

5. Εθνικά Παρατηρητήρια

* Τα εθνικά παρατηρητήρια της περιοχής συνέταξαν νέες εκθέσεις επανεκτίμησης της κατάστασης βάσει ενός συμφωνημένου αναθεωρημένου πίνακα περιεχομένων. Οι εκθέσεις θα περιλαμβάνουν βασικούς δείκτες για τα έτη 1998-99.

* Το Ίδρυμα ολοκλήρωσε τη δημοσίευση της πρώτης έκθεσης σχετικά με τους βασικούς δείκτες των Νέων Ανεξάρτητων Κρατών (1995-97). Με τη συμβολή των εθνικών παρατηρητηρίων, δημοσίευσε επίσης την έκθεση σχετικά με τη διεθνική ανάλυση της επαγγελματικής εκπαίδευσης και κατάρτισης στα Νέα Ανεξάρτητα Κράτη και τη Μογγολία.

* Τα εθνικά παρατηρητήρια Phare και Tacis ανέπτυξαν στενές σχέσεις, όταν οι δύο ομάδας βρέθηκαν στο Τουρίνο για τις ετήσιες συναντήσεις των εθνικών παρατηρητηρίων το Μάρτιο. Το Νοέμβριο, το δίκτυο εθνικών παρατηρητηρίων Tacis συνεδρίασε χωριστά στο Κινισάου.

* Η Επιτροπή και το Ίδρυμα υπέγραψαν σύμβαση, προκειμένου να παράσχουν οικονομική υποστήριξη ύψους 350.000 ευρώ στα εθνικά παρατηρητήρια στο πλαίσιο του Tacis για το 2000 και 2001. Η δραστηριότητα σχετικά με τις συμβάσεις αναμενόταν να αρχίσει στις αρχές του 2001.

* Παράλληλα με τα συνήθη καθήκοντά τους, πολλά εθνικά παρατηρητήρια συμμετείχαν σε κρατικά σχέδια στο πλαίσιο του προγράμματος ανάπτυξης ανθρώπινου δυναμικού IV και του σχεδίου σχετικά με τα πρότυπα και το επιχειρηματικό πνεύμα στον τομέα της εκπαίδευσης και της κατάρτισης. Τα σχέδια αυτά βοήθησαν να καταστούν περισσότερο γνωστά και να ενισχυθεί ο ρόλος των εθνικών παρατηρητηρίων στις δικές τους χώρες.

6. Περιφερειακή ομάδα του συμβουλευτικού σώματος

* Κατά την ετήσια συνεδρίαση του συμβουλευτικού σώματος, τα μέλη της περιφερειακής ομάδας για τα Νέα Ανεξάρτητα Κράτη και τη Μογγολία επέδειξαν έντονο ενδιαφέρον για να συμβάλλουν στο έργο του Ιδρύματος και ειδικότερα όσον αφορά στις αναλυτικές εκθέσεις. Υποστηρίχθηκε, επίσης, η στενότερη συνεργασία μεταξύ των μελών του συμβουλευτικού σώματος, των τοπικών εμπειρογνωμόνων και των εθνικών παρατηρητηρίων, προκειμένου να βελτιωθεί η ροή των πληροφοριών και να ενισχυθεί η λειτουργία του δικτύου των εθνικών παρατηρητηρίων στην περιοχή.

2.4. Οι χώρες και τα εδάφη της Μεσογείου

Πλήρη στοιχεία για τις δραστηριότητες του Ιδρύματος στην περιοχή της Μεσογείου παρουσιάζονται στον πίνακα στη σελίδα 42. Ορισμένα από τα κυριότερα σημεία του προγράμματος εργασίας για το 2000 εκτίθενται κατωτέρω.

1. Μεγαλύτερη συμμετοχή του Ιδρύματος στην περιοχή της Μεσογείου:

Μετά τη φάση εκκίνησης που δρομολογήθηκε το 1999, το Ίδρυμα εμπέδωσε τις γνώσεις του για την περιοχή της Μεσογείου και επέκτεινε το πεδίο δραστηριοτήτων του. Κατά τη διάρκεια των πρώτων μηνών του 2000, ολοκληρώθηκαν βασικές δραστηριότητες που ξεκίνησαν το 1999:

* Μετά τις παρατηρήσεις που διετύπωσε η Επιτροπή, το Ίδρυμα εκπόνησε "Επισκοπήσεις" της επαγγελματικής εκπαίδευσης και κατάρτισης στην Αλγερία, το Λίβανο, τη Μάλτα, την Κύπρο, την Ιορδανία και την Τουρκία [1] και διέδωσε τα αποτελέσματα στους σχετικούς ενδιαφερόμενους.

[1] Μολονότι η Μάλτα, η Κύπρος και η Τουρκία είναι υποψήφιες για ένταξη χώρες, προκαταρκτικές δραστηριότητες συμπεριλήφθηκαν στο πρόγραμμα εργασίας 2000 για την περιοχή της Μεσογείου.

* Το Φεβρουάριο, το Ίδρυμα διοργάνωσε στη Δαμασκό ένα σεμινάριο που είχε ως στόχο να βοηθήσει τους φορείς χάραξης πολιτικής στο σχεδιασμό προγραμμάτων μαθητείας προσαρμοσμένων στην κοινωνικοοικονομική πραγματικότητα της Συρίας. Αυτή η επιτυχημένη εκδήλωση ενθάρρυνε τις συριακές αρχές να αναπτύξουν περαιτέρω πιλοτικά προγράμματα μαθητείας με βάση την αποτελεσματική εταιρική σχέση με τον ιδιωτικό και δημόσιο βιομηχανικό κλάδο.

2. Υποστήριξη στην Επιτροπή

Κατά το πρώτο εξάμηνο του έτους ο επικεφαλής του τμήματος του Ιδρύματος για τη Μεσόγειο αποσπάστηκε στην Επιτροπή στις Βρυξέλλες με στόχο την αύξηση της κατανόησης εκ μέρους του Ιδρύματος των αναγκών και των λειτουργικών περιορισμών της Επιτροπής, ώστε να καθοριστεί καλύτερα ο τρόπος υποστήριξης της Επιτροπής από το Ίδρυμα όσον αφορά την εφαρμογή πολιτικών της ΕΕ στην περιοχή. Η απόσπαση επέτρεψε στο Ίδρυμα να συμφωνήσει με την Επιτροπή σε ένα σύνολο προτάσεων που καθορίζουν μία σειρά υπηρεσιών που αποτελούν πρόκληση, τις οποίες θα παρέχει το Ίδρυμα από το 2001 και μετά.

Στο πλαίσιο των περιορισμένων πόρων του, το Ίδρυμα προσπάθησε επίσης να ανταποκριθεί στις απαιτήσεις που έχουν προκύψει στην περιοχή. Για παράδειγμα, ανταποκρίθηκε στο αίτημα υποστήριξης από εμπειρογνώμονες στην προεδρική επιτροπή για την εκπαιδευτική μεταρρύθμιση στην Αλγερία, η οποία ήταν υπεύθυνη για την πρόταση μεταρρυθμίσεων στο σύστημα εκπαίδευσης και κατάρτισης συνολικά. Το Ίδρυμα ανταποκρίθηκε επίσης στα αιτήματα της Επιτροπής για παροχή εμπειρογνωμοσύνης για τον εντοπισμό και τη διαμόρφωση σχεδίων για την πολιτική επαγγελματικής κατάρτισης στην Αλγερία, καθώς και για παροχή τεχνικής συμβουλής όσον αφορά τη σύσταση ενός ευρωμεσογειακού παρατηρητηρίου για την απασχόληση και την κατάρτιση στην περιοχή της Μεσογείου. Το Ίδρυμα, ανταποκρινόμενο σε ένα άλλο αίτημα της Επιτροπής, εκπόνησε επίσης σχέδια κατευθυντήριων γραμμών για την ανάπτυξη τομεακών προγραμμάτων προσαρμογής για την επαγγελματική κατάρτιση.

3. Δραστηριότητες χρηματοδοτούμενες από το Ίδρυμα

* Μία κοινή διάσκεψη, η οποία συγχρηματοδοτήθηκε από την Παγκόσμια Τράπεζα και άλλους τοπικούς χορηγούς (Δημαρχία και Νομαρχία του Τορίνο, Regione Piemonte, Υπουργείο Παιδείας της Ιταλίας) όσον αφορά στην ανάπτυξη της δευτεροβάθμιας εκπαίδευσης και κατάρτισης στη Μέση Ανατολή και τη Βόρεια Αφρική έλαβε χώρα από την 7η έως τη 10η Μαΐου στο Τορίνο. Περίπου 100 αντιπρόσωποι, συμπεριλαμβανομένων υπουργών και ανώτερων υπαλλήλων από 21 χώρες της περιοχής της Μέσης Ανατολής και της Βόρειας Αφρικής, την Ευρωπαϊκή Ένωση και διεθνείς οργανισμούς έλαβαν μέρος στη διάσκεψη. Η διάσκεψη εξέτασε τάσεις σε τομείς, όπως η αξιολόγηση και ο έλεγχος της ποιότητας και της συνάφειας, τα πρότυπα, η κατάρτιση προγραμμάτων σπουδών, η χρηματοδότηση και η κατάρτιση εκπαιδευτικών.

* Το Ίδρυμα σε συνεργασία με το Υπουργείο Επαγγελματικής Κατάρτισης της Αλγερίας και το Εθνικό Ταμείο της Αλγερίας για την Ανάπτυξη της Εκμάθησης και της Διαρκούς Κατάρτισης (Fond National de Dιveloppement de l'Apprentissage et de la Formation Continue), διοργάνωσε ένα περιφερειακό εργαστήριο σχετικά με τους χρηματοδοτικούς μηχανισμούς για τη μαθητεία και τη διαρκή κατάρτιση από την 25η έως την 27η Σεπτεμβρίου 2000 στην Αλγερία. Συμμετείχαν περίπου 200 άτομα, συμπεριλαμβανομένων των εκπροσώπων των σχετικών υπουργείων από την Τυνησία, το Μαρόκο και τη Λιβύη, ενδιαφερομένων από τον ιδιωτικό και δημόσιο τομέα στην Αλγερία και την Ευρωπαϊκή Ένωση και διεθνών χορηγών.

* Τα σχέδια για τη διοργάνωση ενός σεμιναρίου όσον αφορά στις καινοτόμες πρακτικές στα πρότυπα επαγγελματικής εκπαίδευσης και κατάρτισης για την περιοχή Μάσρεκ στην Αίγυπτο αποκαλύφθηκαν το Νοέμβριο. Ωστόσο, λόγω της πολιτικής κατάστασης στη Μέση Ανατολή, το σεμινάριο έπρεπε να αναβληθεί μέχρι τον Απρίλιο 2001. Το Ίδρυμα είχε ήδη αναλάβει τη διενέργεια έρευνας σχετικά με τις υφιστάμενες πρακτικές στην εκπόνηση προτύπων επαγγελματικής κατάρτισης σε καθεμία από τις έξι χώρες που συμμετείχαν αρχικά στην άσκηση, και επρόκειτο να παρουσιαστεί στη διάρκεια του σεμιναρίου μία μελέτη περιπτώσεων για την Αίγυπτο. Οι προετοιμασίες προχώρησαν για τη νέα ημερομηνία διενέργειας του σεμιναρίου.

* Μετά από το σεμινάριο του Ιδρύματος για τα προγράμματα μαθητείας στη Δαμασκό που διοργανώθηκε το Φεβρουάριο 2000, το Υπουργείο Παιδείας της Συρίας ζήτησε την εμπειρογνωμοσύνη του Ιδρύματος όσον αφορά ένα πιλοτικό σχέδιο για τα προγράμματα μαθητείας που πρόκειται να υλοποιηθεί το 2001. Το Ίδρυμα ανέλαβε να διεκπεραιώσει προπαρασκευαστική εργασία κατά το 2000.

4. Κατάρτιση στελεχών επιχειρήσεων

* Στον τομέα της κατάρτισης στελεχών επιχειρήσεων, προχώρησαν οι εργασίες σχετικά με μελέτη για την κατάρτιση των στελεχών επιχειρήσεων και το επιχειρηματικό πνεύμα στον τομέα της κατάρτισης για την ανάπτυξη των ΜΜΕ στο πλαίσιο της Μεσογείου, η οποία επικεντρώνει την προσοχή της στην Αίγυπτο, την Ιορδανία και το Λίβανο. Τα πορίσματα της μελέτης θα συνοψισθούν για περαιτέρω διάδοση σε έκθεση που θα περατωθεί στις αρχές του 2001 και η οποία σκιαγραφεί τις δυνατότητες για βελτίωση της κατάρτισης των στελεχών επιχειρήσεων και του επιχειρηματικού πνεύματος στον τομέα της κατάρτισης, προκειμένου να ενθαρρυνθεί η ανάπτυξη των ΜΜΕ.

5. Περιφερειακή ομάδα του συμβουλευτικού σώματος

* Η ομάδα του συμβουλευτικού σώματος για την περιοχή της Μεσογείου συνεδρίασε τον Ιούνιο στο Τουρίνο. Η συζήτηση επικεντρώθηκε στις δραστηριότητες του Ιδρύματος το 1999 και στα αποτελέσματα που προέκυψαν από αυτές τις δραστηριότητες. στην τρέχουσα κατάσταση των δραστηριοτήτων του 2000.και στο πρόγραμμα εργασίας του Ιδρύματος για το 2001.

2.5. Tempus

Το Ίδρυμα συνέχισε να παρέχει τεχνική υποστήριξη στην Επιτροπή για την υλοποίηση του προγράμματος Tempus που ξεκίνησε το 1990. Το πρόγραμμα εισήχθη στην τρίτη φάση του, γνωστή ως Tempus III, για την περίοδο 2000 - 2006. Τα Νέα Ανεξάρτητα Κράτη, η Μογγολία, η Αλβανία, η Βοσνία και Ερζεγοβίνη, η Κροατία και η Πρώην Γιουγκοσλαβική Δημοκρατία της Μακεδονίας έχουν επί του παρόντος επιλεγεί να συμμετάσχουν.

Η νέα φάση περιλαμβάνει μία προσέγγιση «από την κορυφή προς τα κάτω» και «από κάτω προς την κορυφή» μέσω της διασφάλισης ότι όλα τα προγράμματα ανταποκρίνονται σαφώς στις εθνικές προτεραιότητες και περιλαμβάνουν μία σειρά παραγόντων, μεταξύ των οποίων είναι οι φορείς χάραξης πολιτικής, η ακαδημαϊκή κοινότητα και η κοινωνία των πολιτών γενικότερα.

Η εμπειρογνωμοσύνη από τις υποψήφιες χώρες της Κεντρικής και Ανατολικής Ευρώπης ενθαρρύνεται σε μεγάλο βαθμό, προκειμένου να αξιοποιηθεί και να προαχθεί η ανταλλαγή τεχνογνωσίας και εμπειρίας στις χώρες Tacis και την Αλβανία, τη Βοσνία και Ερζεγοβίνη, την Κροατία και την Πρώην Γιουγκοσλαβική Δημοκρατία της Μακεδονίας. Εισήχθησαν νέες δραστηριότητες συνεργασίας, όπως τα προγράμματα δικτύωσης που στόχο έχουν να διαδώσουν ποιοτικά αποτελέσματα προγραμμάτων Tempus από υπό εξέλιξη και ολοκληρωμένα προγράμματα σε μεγαλύτερο κοινό σε εθνική και περιφερειακή βάση. Όσον αφορά την Αλβανία, τη Βοσνία και Ερζεγοβίνη, την Κροατία και την Πρώην Γιουγκοσλαβική Δημοκρατία της Μακεδονίας, ειδικότερα, δίδεται ιδιαίτερη έμφαση στην περιφερειακή συνεργασία.

Επιλογή - Tempus Phare

Είδος σχεδίου // Υποβληθείσες Αιτήσεις

Κοινά Ευρωπαϊκά Προγράμματα και Προγράμματα Δικτύωσης

(λήξη προθεσμίας 1 Μαρτίου 2000 και 31 Μαρτίου μόνο για την Κροατία) // 100

Ατομικές Επιδοτήσεις Κινητικότητας // 65

(λήξη προθεσμίας 3 Απριλίου 2000) // Εκ των οποίων 59 στην ΕΕ

Σύνολο // 165

Κοινά Ευρωπαϊκά Προγράμματα και Προγράμματα Δικτύωσης

Ως ανταπόκριση στην πρόσκληση υποβολής αιτήσεων του Tempus III για την Αλβανία, τη Βοσνία και Ερζεγοβίνη, την Κροατία και την Πρώην Γιουγκοσλαβική Δημοκρατία της Μακεδονίας, υπεβλήθησαν συνολικά 100 αιτήσεις. Αντίγραφα όλων των αιτήσεων απεστάλησαν στα εθνικά γραφεία του Tempus και στην Επιτροπή. Η αξιολόγηση της επιλεξιμότητας των αιτήσεων ξεκίνησε την 20η Μαρτίου 2000 και περατώθηκε στα τέλη Απριλίου. Υπό την προεδρία της Επιτροπής πραγματοποιήθηκαν στις χώρες εταίρους συνεδριάσεις επιλογής, δίνοντας τη δυνατότητα σε εμπειρογνώμονες από την ΕΕ και τη Νοτιοανατολική Ευρώπη να συνεργαστούν στον τόπο υλοποίησης του σχεδίου. Στην περίπτωση της Κροατίας, η συνεδρίαση επιλογής πραγματοποιήθηκε κατ' εξαίρεση στο Τουρίνο. Κατά τη διάρκεια του δεύτερου εξαμήνου του 2000, διενεργήθηκε η τεχνική αξιολόγηση των σχεδίων που πιθανότατα θα χρηματοδοτούνταν. Κατά συνέπεια, συντάχθηκε μία σειρά συστάσεων για καθένα από τα σχέδια αυτά.

Ατομικές Επιδοτήσεις Κινητικότητας

Εξετάσθηκαν 65 αιτήσεις, οι οποίες κάλυπταν κινητικότητα τόσο από όσο και προς την Αλβανία, Βοσνία και Ερζεγοβίνη, Κροατία και την Πρώην Γιουγκοσλαβική Δημοκρατία της Μακεδονίας.

Επιλογή - Tempus Tacis

Είδος σχεδίου // Υποβληθείσες Αιτήσεις

Κοινά Ευρωπαϊκά Προγράμματα και Προγράμματα Δικτύωσης

(λήξη προθεσμίας 1 Μαρτίου 2000) // 263

Ατομικές Επιδοτήσεις Κινητικότητας // 91

(λήξη προθεσμίας 3 Απριλίου 2000) // Εκ των οποίων 75 στην ΕΕ

Σύνολο // 354

Κοινά Ευρωπαϊκά Προγράμματα και Προγράμματα Δικτύωσης

Ως ανταπόκριση στην πρόσκληση υποβολής αιτήσεων του Tempus III για την Αρμενία, Αζερμπαϊτζάν, Λευκορωσία, Γεωργία, Μογγολία, Ρωσική Ομοσπονδία, Τατζικιστάν, Ουκρανία και Ουζμπεκιστάν, υπεβλήθησαν συνολικά 263 αιτήσεις για κοινά ευρωπαϊκά προγράμματα και προγράμματα δικτύωσης. Η αξιολόγηση της επιλεξιμότητας των αιτήσεων ξεκίνησε την 20η Μαρτίου 2000 και περατώθηκε στα τέλη Απριλίου. Υπό την προεδρία της Επιτροπής πραγματοποιήθηκαν στην Τιφλίδα, το Κίεβο και το Τουρίνο συνεδριάσεις επιλογής. Κατά τη διάρκεια του δεύτερου εξαμήνου του 2000, διενεργήθηκε η τεχνική αξιολόγηση των σχεδίων που ήταν πλέον πιθανό να χρηματοδοτηθούν. Στη συνέχεια, συντάχθηκε σειρά συστάσεων για καθένα από τα σχέδια αυτά.

Ατομικές Επιδοτήσεις Κινητικότητας

Εξετάσθηκαν 91 αιτήσεις, οι οποίες κάλυπταν κινητικότητα τόσο από όσο και προς τις χώρες εταίρους Tacis

Παρακολούθηση σχεδίων

Οι δραστηριότητες παρακολούθησης τόσο στο πλαίσιο του Tempus Phare όσο και του Tempus Tacis κάλυψαν βασικούς τομείς, δηλαδή τη διαχείριση των συμβάσεων καθώς και την επί τόπου και βάσει εγγράφων παρακολούθηση περισσότερων από 550 σχεδίων υπό εξέλιξη.

Η συνεδρίαση των εκπροσώπων των εθνικών γραφείων του Tempus έλαβε χώρα στο Τουρίνο την 20η και 21η Ιανουαρίου. Η δεύτερη ημέρα αφιερώθηκε στην επί τόπου παρακολούθηση των σχεδίων Tempus Phare. Κατόπιν αιτήματος της Επιτροπής, καταρτίστηκε ένας οδηγός επισκέψεων παρακολούθησης Tempus 1999/2000 και παρασχέθηκε μία ολόκληρη ημέρα κατάρτισης στους συμμετέχοντες από τις χώρες εταίρους.

Κατά τη διάρκεια του πρώτου εξαμήνου του έτους, τα εθνικά γραφεία Tempus και οι Υπηρεσίες Tempus σε κάθε χώρα πραγματοποίησαν 135 επισκέψεις επί τόπου παρακολούθησης σε σχέδια Tempus Phare. Οι ομάδες Tempus Tacis, Εξωτερικής Παρακολούθησης και Αξιολόγησης Tacis συνέχισαν να διενεργούν επισκέψεις επί τόπου παρακολούθησης σε κοινά ευρωπαϊκά προγράμματα Tacis.

Η αξιολόγηση από χρηματοδοτική άποψη της ετήσιας και τελικής έκθεσης των κοινών ευρωπαϊκών προγραμμάτων Tempus Phare και Tacis για το έτος των συμβάσεων 1998/99 άρχισε το Φεβρουάριο 2000. Κατά το έτος 2000, επρόκειτο να αξιολογηθούν συνολικά 822 εκθέσεις Phare και 137 εκθέσεις Tacis.

Ταυτόχρονα, η σύνταξη εκθέσεων για σχέδια προηγούμενων ετών όδευε προς την ολοκλήρωση τόσο για τα κοινά ευρωπαϊκά προγράμματα όσο και για άλλες δραστηριότητες συνεργασίας Tempus, όπως τα σχέδια συμπληρωματικών και συνεπτυγμένων μέτρων, τα κοινά ευρωπαϊκά δίκτυα και τις ατομικές επιδοτήσεις κινητικότητας. Κατά τη διάρκεια των μηνών του Μαΐου και του Ιουνίου, οι εκκρεμείς εκθέσεις των κοινών ευρωπαϊκών προγραμμάτων Phare για τα έτη των συμβάσεων 1993/94, 1994/95 and 1995/96 περατώθηκαν και αυτά τα έτη των συμβάσεων των κοινών ευρωπαϊκών προγραμμάτων έκλεισαν.

Η παρακολούθηση των ελεγκτικών εκθέσεων που προκύπτουν από την ελεγκτική εκστρατεία του 1999 για 115 σχέδια προχώρησε με τη συγκατάθεση της Επιτροπής. Ταυτόχρονα ξεκίνησε μία νέα ελεγκτική εκστρατεία για 88 σχέδια Phare και 35 σχέδια Tacis. Τα πρώτα σχέδια εκθέσεων ελήφθησαν το Μάιο.

Δύο επιπλέον μέλη του προσωπικού συμμετέχουν στην ομάδα χρηματοδοτικής παρακολούθησης από τον Απρίλιο.

Δημοσιεύσεις, πληροφόρηση και εκδηλώσεις του Tempus

Στο πρώτο εξάμηνο του τρέχοντος έτους πραγματοποιήθηκε ευρύ φάσμα δημοσιεύσεων Tempus , όπως εκτίθεται στον κατωτέρω πίνακα, ενώ πρόκειται να πραγματοποιηθούν και άλλες. Αυτές περιλαμβάνουν:

* Δελτία πληροφοριών «Tempus at Work».

* Νέα δελτία «Tempus at Work» συντάχθηκαν σχετικά με το πρόγραμμα Tempus γενικά (3 εισαγωγικά δελτία) για τις χώρες Tempus Tacis (όλες οι χώρες εκτός από το Τατζικιστάν), για την Αλβανία, τη Βοσνία και Ερζεγοβίνη και την Πρώην Γιουγκοσλαβική Δημοκρατία της Μακεδονίας, καθώς επίσης και για τις χώρες της ΕΕ.

* Το 1999 καταρτίστηκε ο διετής οδηγός για τους υποψηφίους και το 2000 συντάχθηκε επίσης προσθήκη σε όλες τις γλώσσες της ΕΕ καθώς και στη ρωσική, η οποία παρείχε περαιτέρω στοιχεία σχετικά με τη συνεργασία με το Τατζικιστάν, τη Λευκορωσία και την Κροατία.

Όσον αφορά τις εκδηλώσεις, το Ίδρυμα συνέδραμε την Επιτροπή στη διοργάνωση της συνεδρίασης των εκπροσώπων των σχεδίων Tempus Tacis, η οποία έλαβε χώρα στις Βρυξέλλες τη 23η και 24η Μαρτίου 2000. Στη συνεδρίαση συμμετείχαν περισσότεροι από 140 εκπρόσωποι σχεδίων από νεοεπιλεγμένα σχέδια στα ΝΑΚ και τη Μογγολία.

Το τμήμα Tempus συνδέθηκε με το εθνικό γραφείο Tempus της Ρουμανίας, προκειμένου να καθοριστούν και να αποσταλούν δημοσιεύσεις και σχετικό υλικό για τη συνεδρίαση της 4ης διάσκεψης των Υπουργών Παιδείας, η οποία έλαβε χώρα στο Βουκουρέστι από τη 18η έως την 20η Ιουνίου. Επιπλέον, διατέθηκε πλούσιο υλικό Tempus στο περιφερειακό σεμινάριο Tempus, το οποίο έλαβε χώρα στο Σεράγεβο τη 15η και 16η Ιουνίου.

Οι προετοιμασίες για την ανάπτυξη ενός πληροφορικού συστήματος για το σχέδιο Tempus ξεκίνησαν το 2000 ώστε αυτό να αναπτυχθεί το 2001. Το προτεινόμενο σύστημα θα πάρει τη μορφή μίας βάσης δεδομένων που θα χρησιμοποιείται μέσω του Διαδικτύου και θα ενθαρρύνει τη μεγαλύτερη διάδοση των αποτελεσμάτων Tempus, καθώς επίσης θα παρέχει μεγαλύτερες ευκαιρίες δικτύωσης και φόρουμ συζήτησης επί γραμμής.

Το τμήμα Tempus του Ιδρύματος παρείχε πλήρη λειτουργική υποστήριξη για το περιφερειακό σεμινάριο με θέμα την οικοδόμηση θεσμών για την ανάπτυξη της κοινωνίας των πολιτών, το οποίο έλαβε χώρα στα Σκόπια (ΠΓΔΜ) την 24η και 25η Νοεμβρίου 2000. Δύο μέλη του τμήματος Tempus συμμετείχαν στη συνεδρίαση και ανέλαβαν την προεδρεία σε ένα από τα παράλληλα εργαστήρια όσον αφορά σε τραπεζικά και χρηματοοικονομικά θέματα. Στην ολομέλεια της συνεδρίασης πραγματοποιήθηκε παρουσίαση σχετικά με τον τρόπο σχεδιασμού ενός σχεδίου οικοδόμησης θεσμών Tempus.

>ΘΕΣΗ ΠIΝΑΚΑ>

Δημοσιεύσεις που συνδέονται με το πρόγραμμα Tempus το 2000

3. Συνεργασια με αλλους οργανισμους της ΕΕ

Το Ίδρυμα συνέχισε να συνεργάζεται με άλλους οργανισμούς της ΕΕ σε θέματα κοινού ενδιαφέροντος. Οι επικεφαλής των οργανισμών πραγματοποίησαν την ετήσια συνεδρίασή τους με το γενικό γραμματέα της Επιτροπής στις Βρυξέλες το Φεβρουάριο, στην οποία οι οργανισμοί μπόρεσαν να θίξουν ζητήματα, όπως η διεύρυνση, η κατάρτιση προϋπολογισμού βάσει δραστηριοτήτων και η αναδιαμόρφωση του δημοσιονομικού κανονισμού, ιδιαίτερα ως αποτέλεσμα των μεταρρυθμίσεων Kinnock στην Επιτροπή. Επιπλέον, όλοι οι επικεφαλής των οργανισμών συνεδρίασαν στις Βρυξέλες τον Ιούνιο με την Επιτροπή Προϋπολογισμών του Ευρωπαϊκού Κοινοβουλίου, προκειμένου να παρουσιάσουν τις προτάσεις σχεδίων προϋπολογισμού για το 2001.

Το Ίδρυμα συνέχισε, επίσης, να συμμετέχει στην Κοινή Υπηρεσία Υποστήριξης, στην οποία συμμετέχουν αρκετοί οργανισμοί καθώς και άλλα θεσμικά όργανα της ΕΕ, προκειμένου να προσαρμοστεί και να αναπτυχθεί το SI2 ως ένα μέσο δημοσιονομικής και χρηματοδοτικής διαχείρισης.

Το Ίδρυμα συνέχισε τη συνεργασία του με το CEDEFOP στη Θεσσαλονίκη όσον αφορά διάφορα θέματα αμοιβαίου ενδιαφέροντος, όπως το σχέδιο σεναρίου, η κοινή διάσκεψη σχετικά με τη χρηματοδότηση της κατάρτισης στην Πρώην Γιουγκοσλαβική Δημοκρατία της Μακεδονίας (η οποία έλαβε χώρα στο Μαυροβούνιο τον Ιούνιο), και το σχέδιο για τον κοινωνικό διάλογο στην επαγγελματική εκπαίδευση και κατάρτιση. Κατά τη διάρκεια του έτους πραγματοποιήθηκε σειρά κοινών συνεδριάσεων.

Στο πλαίσιο της προενταξιακής διαδικασίας και λαμβάνοντας υπόψη τις συγκεκριμένες ανάγκες των υποψήφιων χωρών, οι δύο οργανισμοί και η Ευρωπαϊκή Επιτροπή συμφώνησαν στην κατάρτιση μίας στρατηγικής στενής συνεργασίας με σκοπό τη βελτιστοποίηση της σταδιακής ένταξης των υποψήφιων χωρών στις εξελίξεις της πολιτικής της ΕΕ στον τομέα της ΕΕΚ. Η συνεργασία αυτή θα βασιστεί στις αντίστοιχες εντολές των δύο οργανισμών που αποβλέπουν στην αξιοποίηση της ισχύος και της εμπειρίας τους κατά τρόπο συμπληρωματικό. Για το σκοπό αυτό, καταρτίζεται κοινό έγγραφο από τους δύο οργανισμούς το οποίο θα υποβληθεί στις συνεδριάσεις τους στη Μεγάλη Βρετανία στις αρχές του 2001.

4. Δημοσιονομικη εκθεση

4.1. Πηγές χρηματοδότησης

Το Ίδρυμα λαμβάνει ετήσια επιδότηση από τον προϋπολογισμό της Ευρωπαϊκής Κοινότητας για την κάλυψη των διοικητικών του δαπανών καθώς και του κόστους λειτουργίας του ετήσιου προγράμματος εργασίας (το 2000 η επιδότηση ανήλθε σε 16,2 εκατομμύρια ευρώ).

Το Ίδρυμα συνέχισε επίσης να διαχειρίζεται πιστώσεις των διαφόρων προγραμμάτων υποστήριξης της Ευρωπαϊκής Ένωσης, οι οποίες μεταφέρθηκαν μέσω συμβάσεων που υπογράφηκαν με την Ευρωπαϊκή Επιτροπή για τη διαχείριση των προγραμμάτων Phare και Tacis εκ μέρους της Επιτροπής. Το 2000 το Ίδρυμα διαχειρίστηκε περίπου 27 εκατομμύρια ευρώ από πιστώσεις συμβάσεων των Phare και Tacis για σχέδια επαγγελματικής εκπαίδευσης και κατάρτισης (για περισσότερες λεπτομέρειες βλ. σελίδα 47). Όσον αφορά την τεχνική υποστήριξη που παρέχεται στην Επιτροπή για το Tempus, το Ίδρυμα διαχειρίστηκε περίπου 136 εκατομμύρια ευρώ από πιστώσεις του Tempus Phare και 97 εκατομμύρια από πιστώσεις του Tempus Tacis (για λεπτομερή ανάλυση βλ. σελίδα 49).

4.2. Εκτέλεση του προϋπολογισμού του 2000

Εξαιτίας του αυστηρού πλαισίου του προϋπολογισμού για το έτος 2000 και των περαιτέρω απρόβλεπτων συνθηκών, το Ίδρυμα πρότεινε τις ακόλουθες μεταφορές μεταξύ κεφαλαίων στους Τίτλους 1 και 2.

* Με σκοπό τη δυνατότητα υλοποίησης όλων των δραστηριοτήτων στο πλαίσιο του προγράμματος εργασίας για το 2000, ο προϋπολογισμός των εξόδων αποστολής αυξήθηκε κατά 50.000 ευρώ (ο προϋπολογισμός των εξόδων αποστολής είχε περικοπεί κατά 40.000 ευρώ σε σύγκριση με το 1999). Αυτό κατέστη δυνατό χάρη στην εξοικονόμηση κονδυλίων στον τομέα των προσλήψεων και άλλων δαπανών προσωπικού.

* Εξαιτίας απόπειρας διαρρήξεων στο Ίδρυμα, ήταν απαραίτητο να αυξηθεί το επίπεδο ασφαλείας. Επιπλέον, οι δαπάνες συντήρησης έπρεπε να προσαρμοστούν στις πραγματικές ετήσιες δαπάνες. Τέλος, οι δαπάνες διάδοσης έπρεπε να αυξηθούν περαιτέρω σε περισσότερες δραστηριότητες στις χώρες της Μεσογείου.

Το διοικητικό συμβούλιο ενέκρινε το Νοέμβριο 2000 το διορθωτικό προϋπολογισμό. Ο κατωτέρω πίνακας παρουσιάζει την κατάσταση όσον αφορά την εκτέλεση του προϋπολογισμού (σε ευρώ) την 31η Δεκεμβρίου 2000:

>ΘΕΣΗ ΠIΝΑΚΑ>

4.3. Επανεξέταση των δημοσιονομικών συστημάτων και των συστημάτων διαχείρισης του Ιδρύματος

Κατά τη διάρκεια της άνοιξης του 2000, ο δημοσιονομικός ελεγκτής ανέλαβε να επανεξετάσει τα δημοσιονομικά συστήματα και τα συστήματα διαχείρισης του Ιδρύματος. Η έκθεση, η οποία ήταν έτοιμη τον Απρίλιο, επεσήμανε σειρά αδυναμιών της δημοσιονομικής διαχείρισης, η οποία είναι υπερβολικά πολύπλοκη μετά από πολλές αλλαγές (τόσο στα συστήματα όσο και στο προσωπικό) με ανεπαρκή εμπέδωση.

Στα τέλη του 1999 και πριν την επανεξέταση του δημοσιονομικού ελέγχου, το Ίδρυμα ανέθεσε σε μία εξωτερική εταιρία την εκπόνηση μελέτης σχετικά με την εφαρμογή των δημοσιονομικών συστημάτων για τη λειτουργία του συστήματος προϋπολογισμού, SI2, του Ιδρύματος, με σκοπό τη βελτίωση της χρήσης του στο Ίδρυμα. Η μελέτη κατέληξε στο συμπέρασμα ότι το Ίδρυμα δεν κάνει πλήρη χρήση των δυνατοτήτων του συστήματος.

Το Ίδρυμα κατάρτισε ένα σχέδιο δράσης ως απάντηση στις δύο εκθέσεις, συμφωνώντας με τα περισσότερα από τα σχόλια που διατυπώθηκαν. Ωστόσο, οι θετικές λύσεις σε ορισμένες από τις παρατηρήσεις εξαρτώνται από τεχνικά ζητήματα που αφορούν το SI2 και τα οποία δεν διαχειρίζεται το Ίδρυμα. Η ανάπτυξη στους τομείς αυτούς εξαρτάται από τις ενέργειες του παροχέα του συστήματος (ΓΔ Προϋπολογισμός) και συνεπώς είναι πέραν της άμεσης επιρροής του Ιδρύματος.

Όπως σημείωσε στα σχόλιά του ο δημοσιονομικός ελεγκτής, το σχέδιο δράσης ήταν από την αρχή υπερβολικά φιλόδοξο και βασιζόταν σε μία ιδανική ανάληψη πολύ λίγων παραγόντων κινδύνου. Ωστόσο, αυτό το πολύ αισιόδοξο σενάριο δεν εκπληρώθηκε. Πρώτο και σημαντικότερο είναι το γεγονός ότι η απαιτούμενη εγκατάσταση της νέας έκδοσης του ηλεκτρονικού συστήματος δημοσιονομικής διαχείρισης, SI2, αναβλήθηκε από τις αρχές του καλοκαιριού για την τελευταία εβδομάδα του Σεπτεμβρίου, και προχώρησε στη φάση δοκιμής μόλις τον Οκτώβριο. Συνεπώς η εφαρμογή πολλών συστάσεων όσον αφορά στα δημοσιονομικά συστήματα αναβλήθηκε για περίπου τρεις ή τέσσερις μήνες μέσα στο πρώτο εξάμηνο του 2001.

Ωστόσο, οι εργασίες είναι υπό εξέλιξη σε όλους τους τομείς του σχεδίου δράσης, εκτός από εκείνες τις πτυχές, στις οποίες θα δώσει λύσεις η ΓΔ Προϋπολογισμός ή οι οποίες αναμένουν περαιτέρω πρόοδο στη διοικητική μεταρρύθμιση της Επιτροπής (π.χ. δημοσιονομικός κανονισμός, δημοσιονομικός έλεγχος, έλεγχοι). Ο διορισμός ενός διαχειριστή χρηστών για τα συστήματα δημοσιονομικής διαχείρισης είχε τεράστιο αντίκτυπο στην υλοποίηση του σχεδίου δράσης.

Οι εξελίξεις αυτές στη δημοσιονομική διαχείριση υποστηρίζονταν παράλληλα από επανεξέταση των διοικητικών και κεντρικών υπηρεσιών του Ιδρύματος. Κύριος στόχος της ήταν να αυξήσει την αποτελεσματικότητα και το συντονισμό διορίζοντας έναν επικεφαλή των διοικητικών και κεντρικών υπηρεσιών και αναπροσδιορίζοντας τους ρόλους των προηγούμενων τμημάτων κεντρικών υπηρεσιών σε τέσσερις νέες μονάδες. Οι ρόλοι των μονάδων προσδιορίστηκαν εξετάζοντας τη ροή εργασίας και τις διασυνδέσεις μεταξύ των διάφορων υπηρεσιών.

4.4. Κοινή Υπηρεσία Υποστήριξης

Το 2000 αποτέλεσε το δεύτερο έτος λειτουργίας του SI2, της κοινής υπηρεσίας υποστήριξης μεταξύ των οργανισμών, η οποία επί του παρόντος αποτελείται από έντεκα μέλη [2], με σκοπό τη δημιουργία και υλοποίηση μιας κοινής δομής υποστήριξης και ανάπτυξης για τα νέα ηλεκτρονικά συστήματα προϋπολογισμού και γενικής λογιστικής. Στις αρχές του 2000 αποφασίστηκε να μεταφερθεί το κέντρο υποστήριξης από το Ίδρυμα στη Γενική Διεύθυνση Προϋπολογισμός, υπό την επίβλεψη της ομάδας ανάπτυξης του SI2, παρέχοντας τη δυνατότητα μίας πιο στενής και άμεσης συνεργασίας μεταξύ της υποστήριξης και της ανάπτυξης. Τον Ιούνιο 2000 η προεδρία της σύμπραξης, συμπεριλαμβανομένης της δημοσιονομικής διαχείρισης των πιστώσεων της σύμπραξης, ανατέθηκε στο Ευρωπαϊκό Ίδρυμα για τη βελτίωση των συνθηκών ζωής και εργασίας (Δουβλίνο).

[2] Ευρωπαϊκό Ίδρυμα Επαγγελματικής Εκπαίδευσης (Τουρίνο), Ευρωπαϊκός Οργανισμός Περιβάλλοντος (Κοπεγχάγη), Ευρωπαϊκός Οργανισμός για την Ασφάλεια και την Υγεία στην Εργασία (Μπιλμπάο), Μεταφραστικό Κέντρο των Οργάνων της Ευρωπαϊκής Ένωσης (Λουξεμβούργο), Ευρωπαϊκό Κέντρο Παρακολούθησης των Ναρκωτικών και της Τοξικομανίας (Λισσαβόνα), Κοινοτικό Γραφείο Φυτικών Ποικιλιών (Ανζέ), Ευρωπαϊκό Ίδρυμα για τη Βελτίωση των Συνθηκών Διαβιώσεως και Εργασίας (Δουβλίνο), Οικονομική και Κοινωνική Επιτροπή και Επιτροπή των Περιφερειών (Βρυξέλες), Ευρωπαϊκή Υπηρεσία Ανασυγκρότησης (Κοσσυφοπέδιο), Ευρωπαϊκό Παρατηρητήριo τωv Φαιvoμέvωv Ρατσισμoύ και Ξεvoφoβίας (Βιένη)

5. Προσωπικο

Στο τέλος του 2000 το Ίδρυμα απασχολούσε περίπου 110 έκτακτους υπαλλήλους από τα 130, συνολικά, μέλη προσωπικού που προβλέπονται στον πίνακα προσωπικού. Ωστόσο, ορισμένες βασικές θέσεις πρόκειται να καλυφθούν με προσλήψεις προκειμένου να ικανοποιηθούν οι ανάγκες όσον αφορά τη μεσοπρόθεσμη προοπτική, στις οποίες συμφώνησε το διοικητικό συμβούλιο. Λεπτομερή στοιχεία σχετικά με την κατάταξη κατά κατηγορία και εθνικότητα του προσωπικού, παρουσιάζονται κατωτέρω.

5.1. Προσωπικό και οργανόγραμμα

1. Έκτακτοι υπάλληλοι

Πίνακας A: Αριθμός απασχολούμενων έκτακτων υπαλλήλων κατά κατηγορία και εθνικότητα την 31η Δεκεμβρίου 2000

>ΘΕΣΗ ΠIΝΑΚΑ>

Πίνακας B: Αλλαγές στο προσωπικό κατά το 2000

>ΘΕΣΗ ΠIΝΑΚΑ>

Πίνακας Γ: Αριθμός και καθεστώς του λοιπού προσωπικού του Ιδρύματος στο τέλος του 2000

Τοπικοί υπάλληλοι // 11

Αποσπασμένοι εθνικοί εμπειρογνώμονες // 5

6. Το Διοικητικό Συμβουλιο

Το διοικητικό συμβούλιο συνεδρίασε κατ' εξαίρεση τρεις φορές κατά το 2000, στις 15 Φεβρουαρίου, τις 14 Απριλίου και τις 27 Νοεμβρίου.

Στη συνεδρίαση του Φεβρουαρίου το διοικητικό συμβούλιο:

* Έλαβε γνώση της έκθεσης προόδου των δραστηριοτήτων του Ιδρύματος, την οποία κατάρτισε ο Διευθυντής.

* Χορήγησε απαλλαγή στον Διευθυντή για τους λογαριασμούς του 1998 και έλαβε γνώση των πρώτων αριθμητικών στοιχείων για τις δαπάνες του 1999.

* Ενέκρινε το συνολικό προϋπολογισμό για το 2000, που ανέρχεται σε 16,2 εκατομμύρια ευρώ.

* Ενέκρινε το πρόγραμμα εργασίας για το 2000, το οποίο υιοθέτησε την ίδια μέθοδο κατάρτισης προϋπολογισμού βάσει δραστηριοτήτων, όπως τη χρησιμοποιεί η Επιτροπή.

* Ενέκρινε πρόταση προαγωγής και τον προτεινόμενο πίνακα προσωπικού.

* Ενέκρινε τη δημιουργία υπεράριθμης θέσης εκτάκτου υπαλλήλου στον πίνακα προσωπικού, με σκοπό τη δημιουργία θέσης διαχειριστή χρηστών για την κοινή υπηρεσία υποστήριξης.

Η συνεδρίαση του διοικητικού συμβουλίου τον Απρίλιο επικεντρώθηκε στην αυξημένη σημασία της ανάπτυξης του ανθρώπινου δυναμικού με βάση τα συμπεράσματα της διάσκεψης κορυφής της Λισσαβόνας, η οποία έλαβε χώρα το Μάρτιο, και κατά συνέπεια στην ανάγκη καθορισμού ενός σαφούς ρόλου για το Ίδρυμα στο πλαίσιο των μεταβαλλόμενων πολιτικών για τις εξωτερικές σχέσεις.

Το διοικητικό συμβούλιο συμφώνησε στα εξής σχετικά με το ρόλο του Ιδρύματος:

* Το Ίδρυμα είναι πρώτιστα και κύρια ένα παρατηρητήριο και ένα κέντρο εμπειρογνωμοσύνης που αναζητά τις πιο σύγχρονες γνώσεις όσον αφορά την ανάπτυξη της επαγγελματικής κατάρτισης στις χώρες εταίρους. Η αποστολή αυτή περιλαμβάνει:

- τη δημοσίευση και προώθηση μελετών και ορθών παραδειγμάτων, κυρίως από την Ευρωπαϊκή Ένωση.

- την παροχή συμβουλών και βοήθειας στις ενδιαφερόμενες χώρες.

- την ενεργή και συστηματική συμβολή του στα προγράμματα και σχέδια της Ευρωπαϊκής Ένωσης όσον αφορά την επαγγελματική κατάρτιση.

- τη διαχείριση σχεδίων που έχουν αναλάβει να πραγματοποιήσουν κράτη μέλη ή άλλα κράτη.

- τη διασφάλιση ότι διενεργείται παρακολούθηση, αξιολόγηση και έρευνα.

* Για το σκοπό αυτό, το Ίδρυμα πρέπει:

- Να διατηρηθεί.

- Να συμμετέχει πλήρως με την Επιτροπή στον κύκλο σχεδίων όσον αφορά τις δράσεις επαγγελματικής κατάρτισης στο πλαίσιο των προγραμμάτων PHARE, TACIS, MEDA, και CARDS.

- Να συμμετέχει στις εργασίες του Ευρωπαϊκού Οργανισμού για την Ανασυγκρότηση.

- Κατόπιν αιτήματος της Επιτροπής, να παρέχει συνδρομή στις προετοιμασίες των υποψήφιων χωρών για τη συμμετοχή τους στο Ευρωπαϊκό Κοινωνικό Ταμείο και την ανάπτυξη εθνικών στρατηγικών για την απασχόληση.

- Να συνεργάζεται στενά με το CEDEFOP και άλλα κέντρα εμπειρογνωμοσύνης όσον αφορά τις προσπάθειες να προσεγγίσουν τις ομάδες του κοινού που αποτελούν το στόχο τους μέσω δημοσιεύσεων και άλλων τρόπων.

- Να λειτουργεί υπό την πολιτική κατεύθυνση της Επιτροπής και των κρατών μελών, με επαρκή ελευθερία για να δρα με την πλήρη εξουσιοδότηση του διευθυντή του, ο οποίος αναφέρεται στην Επιτροπή και το διοικητικό συμβούλιο.

Το διοικητικό συμβούλιο ενέκρινε πρόταση προϋπολογισμού για το 2001 ύψους 16,8 εκατομμυρίων. Από το ποσό αυτό, 600.000 ευρώ θα τεθούν στο αποθεματικό μέχρι να εκπονήσει το Ίδρυμα προτάσεις για τη διάρθρωση και το επίπεδο του ανθρώπινου δυναμικού για το πρόγραμμα εργασίας 2001, το οποίο επικεντρώνει την προσοχή στο ρόλο του ως κέντρο εμπειρογνωμοσύνης παρά ως κέντρο διαχείρισης προγραμμάτων, σύμφωνα με τους στρατηγικούς προσανατολισμούς, στους οποίους έχει συμφωνήσει το διοικητικό συμβούλιο.

Στην τρίτη συνεδρίαση στις 27 Νοεμβρίου το διοικητικό συμβούλιο:

1. Έλαβε γνώση της έκθεσης προόδου των δραστηριοτήτων του Ιδρύματος, την οποία κατάρτισε ο Διευθυντής.

2. Χορήγησε απαλλαγή στο Διευθυντή για τους λογαριασμούς του 1999 και έλαβε γνώση των πρώτων αριθμητικών στοιχείων για τις δαπάνες του 2000.

3. Ενέκρινε το συνολικό προϋπολογισμό για το 2000 που ανέρχεται σε 16,8 εκατομμύρια ευρώ.

4. Ενέκρινε το πρόγραμμα εργασίας για το 2001, το οποίο υιοθέτησε την ίδια μέθοδο κατάρτισης προϋπολογισμού βάσει δραστηριοτήτων, όπως τη χρησιμοποιεί η Επιτροπή.

5. Ενέκρινε το προσχέδιο προϋπολογισμού για το 2002 που ανέρχεται σε 16,8 εκατομμύρια ευρώ.

6. Ενέκρινε τη μεσοπρόθεσμη προοπτική όσον αφορά το ανθρώπινο δυναμικό και τον προϋπολογισμό για τα έτη 2002-2004.

Από τον Απρίλιο του 2000 οι υπηρεσίες της Επιτροπής και το Ίδρυμα είχαν συμμετάσχει σε διαδικασία «δομημένου διαλόγου» για την κατάρτιση του προγράμματος εργασίας και του προϋπολογισμού του 2001. Ένας περαιτέρω βασικός στόχος ήταν να υπάρξει συμφωνία όσον αφορά μία μεσοπρόθεσμη αναπτυξιακή στρατηγική για τον προϋπολογισμό και το ανθρώπινο δυναμικό του Ιδρύματος. Η απόφαση του συμβουλίου να εγκρίνει τη μεσοπρόθεσμη προοπτική σημαίνει ότι το Ίδρυμα έχει τώρα μία σαφή ιδέα σχετικά με το ανθρώπινο δυναμικό με βάση το οποίο θα σχεδιάσει το μέλλον του ως κέντρο εμπειρογνωμοσύνης, όπως συζητήθηκε στις προηγούμενες συνεδριάσεις του διοικητικού συμβουλίου

ΠΑΡΑΡΤΗΜΑTA

Παράρτημα 1 - Οι δραστηριότητες του Ιδρύματος το 2000

I. Υποψήφιες χώρες

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

II. Νοτιοανατολική Ευρώπη

>ΘΕΣΗ ΠIΝΑΚΑ>

III. ΝΑΚ & Μογγολία

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

VI. Περιοχή της Μεσογείου

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Παράρτημα 2 - Πίνακας των πόρων του προϋπολογισμού και των πόρων εκτός προϋπολογισμού

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Παράρτημα 3 - Πίνακας συμβάσεων

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Παράρτημα 4 - Πίνακας συμβάσεων Tempus για την παροχή τεχνικής υποστήριξης

Παράρτημα 5 - Οργανόγραμμα

>ΑΝΑΦΟΡΑ ΣΕ ΓΡΑΦΗΚΟ>

Παράρτημα 6 - Το διοικητικό συμβούλιο του Ιδρύματος - Κατάλογος των μελών

Ευρωπαϊκή Επιτροπή

Σε θέση προεδρεύοντος // Domenico Lenarduzzi

Αναπλη Αναπληρωτής Γενικός Διευθυντής Παιδείας και Πολιτισμού, Ευρωπαϊκή Επιτροπή

Ευρωπαϊκή Επιτροπή

Μέλος // Catherine Day

Αναπληρωτής Γενικός Διευθυντής Εξωτερικών Σχέσεων, Ευρωπαϊκή Επιτροπή

Ευρωπαϊκή Επιτροπή

Μέλος // Matthias Ruete

ΓΔ Διεύρυνση

Ευρωπαϊκή Επιτροπή

Αυστρία

Μέλος // Δρ.Wolfgang Lentsch

Γενικός Διευθυντής

Ομοσπονδιακό Υπουργείο Οικονομικών

Αυστρία

Αναπληρωματικός

// Δρ. Gottfried TAUCHNER

Επικεφαλής της Γενικής Διεύθυνσης για την Τεχνική και Επαγγελματική Εκπαίδευση και Κατάρτιση

Ομοσπονδιακό Υπουργείο Παιδείας, Επιστημών και Πολιτισμού

Βέλγιο

Μέλος // Micheline Scheys

Προϊσταμένη της Υπηρεσίας Συντονισμού Εκπαιδευτικής Πολιτικής

Υπουργείο Παιδείας της Φλαμανδικής Κοινότητας

Βέλγιο

Αναπληρωματικός // Δεν ορίστηκε ακόμη

Δανία

Μέλος // Kaj Holbraad

Ανώτερος Σύμβουλος της Μονάδας Κεντρικής και Ανατολικής Ευρώπης, Υπουργείο Παιδείας

Δανία

Αναπληρωματικός // Merete Pedersen

Επικεφαλής Σύμβουλος του Τμήματος Επαγγελματικής Εκπαίδευσης και Κατάρτισης

Υπουργείο Παιδείας

Φιλανδία

Μέλος // Timo Lankinen

Κυβερνητικός Σύμβουλος/Διευθυντής Επαγγελματικής Εκπαίδευσης και Κατάρτισης

Υπουργείο Παιδείας

Φιλανδία

Αναπληρωματικός // Ossi V. Lindqvist

Πανεπιστήμιο του Kuopio

Γαλλία

Μέλος // Jacques Maire

Αντιπρόσωπος για ευρωπαϊκές και διεθνείς υποθέσεις

Υπουργείο Απασχόλησης και Αλληλεγγύης

Γαλλία

Αναπληρωματικός // Jacques Mazeran

Υπεύθυνος αποστολής στην αντιπροσωπεία για τις διεθνείς σχέσεις και τη συνεργασία (DRIC)

Υπουργείο Παιδείας, Έρευνας και Τεχνολογίας

Γερμανία

Μέλος // Peter Thiele

Ανώτερος υπάλληλος - Γενικά θέματα που αφορούν την ΕΕ, πολιτική συνεργασίας στον τομέα της εκπαίδευσης

Ομοσπονδιακό Υπουργείο Παιδείας και Έρευνας

Γερμανία

Αναπληρωματικός // Georg Seletzky

Προϊστάμενος της ομάδας για την επαγγελματική κατάρτιση

Υπουργείο Εκπαίδευσης και Επιμόρφωσης, Επιστημών και Έρευνας

Ελλάδα

Μέλος // Παναγιώτης ΜΑΙΣΤΡΟΣ

Πρόεδρος

Οργανισμός Επαγγελματικής Εκπαίδευσης και Κατάρτισης (OEEK)

Ελλάδα

Αναπληρωματικός // Χαράλαμπος Λουκισσας

Επικεφαλής του Τμήματος Ευρωπαϊκών και Διεθνών Υποθέσεων

Οργανισμός Επαγγελματικής Εκπαίδευσης και Κατάρτισης (OEEK)

Ιρλανδία

Μέλος // Eugene Forde

Προϊστάμενος, Υπουργείο Επιχειρήσεων, Εμπορίου και Απασχόλησης, Τμήμα Ανάπτυξης Εργατικού Δυναμικού

Ιρλανδία

Αναπληρωματικός // Thomas MURRAY

Αναπληρωτής Προϊσταμένου, Υπουργείο Επιχειρήσεων, Εμπορίου και Απασχόλησης

Ιταλία

Μέλος // Gianpaolo Scarante

Συντονιστής ΧΚΑΕ

Υπουργείο Εξωτερικών

Ιταλία

Αναπληρωματικός // Καθηγητής Luciano Gallino

Καθηγητής κοινωνιολογίας στο τμήμα των επιστημών εκπαίδευσης

Πανεπιστήμιο του Τουρίνου

Λουξεμβούργο

Μέλος // Καθηγητής Gilbert Engel

Καθηγητής - μηχανικός

Υπουργείο Εθνικής Παιδείας και Επαγγελματικής Κατάρτισης

Λουξεμβούργο

Αναπληρωματικός // Edith Stein

Οικονομική ακόλουθος

Εμπορικό Επιμελητήριο του Μεγάλου Δουκάτου του Λουξεμβούργου

Κάτω Χώρες

Μέλος // Δεν ορίστηκε ακόμη

Κάτω Χώρες

Αναπληρωματικός // Arie Ijzerman

Αναπληρωτής Διευθυντής της Διεθνούς Πολιτικής

Υπουργείο Παιδείας, Πολιτισμού και Επιστημών

Πορτογαλία

Μέλος // Francisco Caneira Madelino

Ίδρυμα Επαγγελματικής Εκπαίδευσης και Κατάρτισης

Πορτογαλία

Αναπληρωματικός // Armando Marques Aleixo

Διευθυντής της Υπηρεσίας Επαγγελματικής Κατάρτισης

Ίδρυμα Επαγγελματικής Εκπαίδευσης και Κατάρτισης

Ισπανία

Μέλος // Marνa Josι Muniozguren Lazcano

Τεχνικός Σύμβουλος παρά τω Υποδιευθυντή Επαγγελματικής Εκπαίδευσης και Κατάρτισης

Υπουργείο Παιδείας και Πολιτισμού

Ισπανία

Αναπληρωματικός // Rosario Martνn Herranz

Προϊστάμενος της Υπηρεσίας Μεθοδολογίας και Αξιολόγησης του Εθνικού Ιδρύματος Επικύρωσης και Πιστοποίησης Τίτλων Επαγγελματικής Εκπαίδευσης

Υπουργείο Εργασίας και Κοινωνικών Υποθέσεων

Σουηδία

Μέλος // Mr Dan Fagerlund

Ανώτερος σύμβουλος του Εθνικού Κέντρου Εκπαίδευσης

Υπουργείο Παιδείας και Επιστημών

Σουηδία

Αναπληρωματικός // Johan Lindell

Υπουργείο Παιδείας και Επιστημών

Ηνωμένο Βασίλειο

Μέλος // Gordon Pursglove

Υπουργείο Παιδείας και Απασχόλησης, Τμήμα Εκπαίδευσης και Κατάρτισης ΕΚ

Ηνωμένο Βασίλειο

Αναπληρωματικός // Melanie SPEIGHT

Συντονιστής του Τμήματος Κεντρικής και Νοτιοανατολικής Ευρώπης της ΕΕ

Υπουργείο Διεθνούς Ανάπτυξης

Παράρτημα 7 - Εκδηλώσεις που διοργανώθηκαν από το Ίδρυμα κατά το 2000

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Παράρτημα 8 - Κατάλογος δημοσιεύσεων

Γενικές Δημοσιεύσεις

Ετήσια Έκθεση του Ευρωπαϊκού Ιδρύματος Επαγγελματικής Εκπαίδευσης για το 1999 (DA/DE/EN/ES/FI/FR/GR/IT/NL/PT/SV)

Εκθέσεις για τις δραστηριότητες και τα επιτεύγματα του Ιδρύματος κατά το 1999

Πρόγραμμα εργασίας του Ευρωπαϊκού Ιδρύματος Επαγγελματικής Εκπαίδευσης για το 2000 (EN/FR/DE/IT/ES/RU)

Το πρόγραμμα εργασίας 2000 παρέχει πλήρη λεπτομερή στοιχεία για τις μελλοντικές δράσεις του Ιδρύματος, καθώς και για τις προτεραιότητες για τα επόμενα τρία έτη, όπως μπορούν να ερμηνευθούν επί του παρόντος, και εκφράζει την εξελικτική διαδικασία που επηρεάζει επί του παρόντος το εύρος και το περιεχόμενο του έργου του Ιδρύματος.

Πληροφορίες & Στατιστικά στοιχεία σχετικά με τα συστήματα επαγγελματικής εκπαίδευσης και κατάρτισης

Tacis transnational report (EN/RU)

Τα στοιχεία για την έκθεση, την πρώτη του είδους, για τις χώρες Tacis, συγκεντρώθηκαν από το Ευρωπαϊκό Ίδρυμα Επαγγελματικής Εκπαίδευσης με τη βοήθεια του δικτύου των εθνικών παρατηρητηρίων και καλύπτουν την περίοδο μεταξύ των ετών 1995 και 1997. Η έκθεση επισημαίνει τις βασικές τάσεις και τα στατιστικά στοιχεία που αφορούν στην επαγγελματική εκπαίδευση και κατάρτιση στην περιοχή αυτή και υποστηρίζει τη στήριξη της μεταρρύθμισης της επαγγελματικής εκπαίδευσης και κατάρτισης. Η έκθεση συμπληρώνει τις δημοσιεύσεις του Ιδρύματος Tacis Key Indicators 2000.

National Observatory reports for the countries of Central and Eastern Europe (EN)

Μία σειρά εκθέσεων που Συντάχθηκαν από τα εθνικά παρατηρητήρια των υποψήφιων χωρών της Κεντρικής και Ανατολικής Ευρώπης. Οι εκθέσεις είναι γραμμένες σύμφωνα με τη δομή που καθιέρωσε το Ευρωπαϊκό Ίδρυμα Επαγγελματικής Εκπαίδευσης και περιλαμβάνουν λεπτομερείς πληροφορίες όσον αφορά τα συστήματα επαγγελματικής εκπαίδευσης και κατάρτισης στις εν λόγω χώρες.

Key Indicators fact sheet - Central and Eastern Europe (EN)

Σειρά ενημερωτικών δελτίων που παρέχουν βασικές πληροφορίες όσον αφορά την επαγγελματική εκπαίδευση και κατάρτιση στην Κεντρική και Ανατολική Ευρώπη.

Phare Key Indicators 2000 (EN)

Σειρά ενημερωτικών δελτίων που παρέχουν βασικές πληροφορίες όσον αφορά την επαγγελματική εκπαίδευση και κατάρτιση στην Κεντρική και Ανατολική Ευρώπη.

Tacis Key Indicators 2000 (EN)

Τα στοιχεία για την έκθεση, την πρώτη του είδους για τις χώρες Tacis, συγκεντρώθηκαν από το Ευρωπαϊκό Ίδρυμα Επαγγελματικής Εκπαίδευσης με τη βοήθεια του δικτύου των εθνικών παρατηρητηρίων και καλύπτουν την περίοδο μεταξύ των ετών 1995 και 1997. Η έκθεση επισημαίνει τις βασικές τάσεις και τα στατιστικά στοιχεία που αφορούν την επαγγελματική εκπαίδευση και κατάρτιση στην περιοχή αυτή.

Επαγγελματική εκπαίδευση και κατάρτιση και αγορά εργασίας

Third in the series of standards manuals (EN/RU)

Είναι το τρίτο εγχειρίδιο μίας σειράς που εκδίδει το Ευρωπαϊκό Ίδρυμα Επαγγελματικής Εκπαίδευσης και ασχολείται αποκλειστικά με το ζήτημα των προτύπων. Το νέο εγχειρίδιο εξετάζει τρία βασικά ερωτήματα όσον αφορά την προσέγγιση για τη διασφάλιση της συνάφειας.

* Πώς πρέπει να αξιολογηθούν οι μεταβολές και οι τάσεις της αγοράς εργασίας;

* Πώς πρέπει τα συστήματα επαγγελματικής εκπαίδευσης και κατάρτισης να ανταποκρίνονται σε αυτές τις μεταβαλλόμενες ανάγκες;

* Πώς μπορεί να διασφαλιστεί ότι οι προσπάθειες να κατασταθούν τα πρότυπα συναφή είναι αποτελεσματικές;

Το κύριο μήνυμα της έκθεσης είναι ότι η επαγγελματική εκπαίδευση και κατάρτιση πρέπει να αποκτήσει πιο ευρεία βάση και να είναι πιο ευέλικτη, προκειμένου να διασφαλιστεί το γεγονός ότι αντιδρά γρήγορα και ευέλικτα στις ανάγκες της αγοράς εργασίας και στις ανάγκες των επιχειρήσεων.

An international manual of standards development (EN)

Το διεθνές εγχειρίδιο για το συνδυασμό των προτύπων επαγγελματικής εκπαίδευσης και κατάρτισης με τις απαιτήσεις της απασχόλησης προωθεί τη μεθοδολογία (πρότυπο) για την καθιέρωση ενός πιο σχετικού, διαφανούς και φιλικού προς το χρήστη επαγγελματικού προτύπου, το οποίο είναι σαφές και προσβάσιμο για τους εργοδότες, τους εργαζομένους, τους εκπαιδευτές, τους μαθητές και τους γονείς και το οποίο μπορεί να προσδιορίζεται διεθνώς.

Background studies for Lithuania, Latvia, Poland, Slovenia and the Slovak Republic (EN)

Αυτή η δεύτερη ομάδα πέντε μελετών (η πρώτη δημοσιεύθηκε το 1999), τα στοιχεία της οποίας συγκεντρώθηκαν από το Ευρωπαϊκό Ίδρυμα Επαγγελματικής Εκπαίδευσης με την υποστήριξη της Ευρωπαϊκής Επιτροπής, παρέχει ορισμένες από τις πιο σύγχρονες πληροφορίες και αναλύσεις σχετικά με την τρέχουσα κατάσταση στις αγορές εργασίας των υποψήφιων προς ένταξη στην ΕΕ χωρών. Παρέχουν επίσης μία ολοκληρωμένη αξιολόγηση όσον αφορά την ετοιμότητα των σημερινών υποψήφιων χωρών να συμμετάσχουν στην ενιαία αγορά της ΕΕ στους τομείς της εκπαίδευσης και της κατάρτισης.

Conference summary of 'Knowledge and skills for development: The role of secondary education and training in the Middle East and North Africa' (EN/FR)

Εκπρόσωποι από δεκαεννέα χώρες και εδάφη από την περιοχή της Μέσης Ανατολής και της Βορείου Αφρικής που εργάζονται στον τομέα της επαγγελματικής εκπαίδευσης και κατάρτισης συγκεντρώθηκαν στο Τουρίνο το Μάιο 2000 για να συζητήσουν τις σημαντικές προκλήσεις που αντιμετωπίζει η περιοχή όσον αφορά τη δευτεροβάθμια εκπαίδευση και την κατάρτιση.

Ο γενικός στόχος της διάσκεψης ήταν να παράσχει στους δημόσιους διαχειριστές, τα στελέχη επιχειρήσεων και τους εκπαιδευτές στην περιοχή αυτή παραδείγματα ορθής πρακτικής και σχέδια στον τομέα της επαγγελματικής εκπαίδευσης και κατάρτισης και να προωθήσει εκτενέστερο ενδοπεριφερειακό διάλογο. Η έκθεση παρέχει πλήρη λεπτομερή στοιχεία των διαβουλεύσεων.

Labour market information in the context of European Social Fund programming (EN)

Έκθεση που περιέχει λειτουργικά παραδείγματα προγραμμάτων του Ευρωπαϊκού Κοινωνικού Ταμείου που λειτουργούν μέσα στο περιφερειακό πλαίσιο και παρουσιάζουν τη διαδικασία της θεσμικής ανάπτυξης και της ανάπτυξης της εταιρικής σχέσης. Η έκθεση επισημαίνει επίσης τον ουσιαστικό ρόλο των πληροφοριών για την αγορά εργασίας στη διαδικασία αυτή.

Κατάρτιση στελεχών επιχειρήσεων

Entrepreneurial training for the growth of small and medium sized enterprises (EN)

Η έκθεση έχει δύο στόχους:

* Να παρέχει σαφή καθοδήγηση, πρακτικά πρότυπα και λύσεις στους φορείς παροχής κατάρτισης με επιχειρηματικό προσανατολισμό, τους οργανισμούς και άλλες οργανώσεις που παρέχουν βοήθεια στις μικρές και μεσαίες επιχειρήσεις στην Κεντρική και Ανατολική Ευρώπη.

* Να παρέχει ένα χρήσιμο εργαλείο για τους φορείς χάραξης πολιτικής σε εθνικό, περιφερειακό και τοπικό επίπεδο, καθώς και για όλους αυτούς τους οργανισμούς που συμμετέχουν άμεσα και έμμεσα στην ανάπτυξη των μικρών και μεσαίων επιχειρήσεων.

Assessing management training needs in Central and Eastern Europe (EN)

Δέσμη εκθέσεων που συντάχθηκαν ως αναπόσπαστο μέρος διεθνούς ερευνητικού σχεδίου, το οποίο εξετάζει την τρέχουσα κατάσταση της κατάρτισης σε ορισμένες χώρες, την αλληλουχία των απαιτήσεων των επιχειρήσεων όσον αφορά τα στελέχη και των στρατηγικών απαντήσεων, τις τρέχουσες ικανότητες των στελεχών επιχειρήσεων και τις σχετικές ανάγκες/διαδικασίες κατάρτισης. Το αρχικό ερευνητικό σχέδιο διενεργήθηκε σε πέντε χώρες, σε επιλεγμένες επιχειρήσεις του κλάδου της βιομηχανίας και των υπηρεσιών, καταλήγοντας σε:

* Εθνικές εκθέσεις για την Πολωνία, Σλοβενία, Βουλγαρία, Ρουμανία, Ρωσική Ομοσπονδία (Μόσχα και περιφέρεια των Ουραλίων)

* Έκθεση συγκριτικής ανάλυσης στοιχείων από διάφορες χώρες.

Το σχέδιο υλοποιήθηκε από την Ένωση Κεντρικής και Ανατολικής Ευρώπης για την Ανάπτυξη της Διοίκησης Επιχειρήσεων (CEΕMAN), σε συνεργασία με το Ευρωπαϊκό Ίδρυμα Επαγγελματικής Εκπαίδευσης.